ישיבת מליאה, כנסת 24, פרוטוקול מספר 31, 2021-06-16 00:00

מיקי לוי: היום יום רביעי, ו' בתמוז התשפ"א, 16 ביוני 2021.

מיקי לוי: אני מתכבד לפתוח את ישיבת הכנסת.

מיקי לוי: על סדר-היום – הצהרות האמונים.

מיקי לוי: חברי הכנסת, אני מתכבד להודיע לכנסת שעל פי סעיף 43 לחוק-יסוד: הכנסת, עם הפסקת חברותם בכנסת של חברי כנסת, באו במקומם חברי הכנסת, על פי הפירוט שלהלן: במקום חבר הכנסת זאב אלקין, שהפסקת חברותו בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, בא חבר הכנסת מאיר יצחק הלוי; במקום חבר הכנסת יואל רזבוזוב, שהפסקת חברותו בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, באה חברת הכנסת טטיאנה מזרֵסקי.

מיקי לוי: אני מקווה שאני אומר נכון.

מיקי לוי: אני מתנצל.

קריאה: – – –

מיקי לוי: אוקיי, מזרְסקי.

מיקי לוי: הינה, מתקנים אותי.

מיקי לוי: במקום חבר הכנסת מתן כהנא, שהפסקת חברותו בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, באה חברת הכנסת שירלי פינטו קדוש; במקום חבר הכנסת חמד עמאר, שהפסקת חברותו בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, בא חבר הכנסת יוסי שַיין.

קריאה: – – –

מיקי לוי: שֵיין?

מיקי לוי: תודה.

מיקי לוי: יוסי שיין.

מיקי לוי: במקום חבר הכנסת עודד פורר, שהפסקת חברותו בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, באה חברת הכנסת לימור מגן תלם; במקום חבר הכנסת אביגדור ליברמן, שהפסקת חברותו נכנסה לתוקפה ביום שלישי, ה' בתמוז התשפ"א, 15 ביוני 2021, באה חברת הכנסת אלינה ברדץ' יאלוב; במקום חברת הכנסת אורנה ברביבאי, שהפסקת חברותה בכנסת נכנסה ביום שלישי, ה' בתמוז התשפ"א, 15 ביוני 2021, באה חברת הכנסת יסמין פרידמן; במקום חבר הכנסת יועז הנדל, שהפסקת חברותו בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, בא חבר הכנסת צבי האוזר; במקום חבר הכנסת חילי טרופר, שהפסקת חברותו בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, בא חבר הכנסת מופיד מרעי; במקום חברת הכנסת אורית פרקש הכהן, שהפסקת חברותה בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, באה חברת הכנסת רות וסרמן לנדה; במקום חברת הכנסת פנינה תמנו, שהפסקת חברותה בכנסת נכנסה לתוקפה ביום שלישי, ה' בתמוז התשפ"א, 15 ביוני 2021, בא חבר הכנסת אלון טל.

מיקי לוי: בהתאם לסעיף 15 לחוק-יסוד: הכנסת ולסעיף 2 לחוק הכנסת, התשנ"ד–1994, חברי הכנסת, אקרא בפניכם את הצהרת האמונים של חברי הכנסת, ואתם תקומו ותצהירו: "מתחייב אני" או לחלופין "מתחייבת אני".

מיקי לוי: וזה נוסח ההצהרה – בבקשה, לשבת במקומות.

מיקי לוי: אני עובר להצהרה עצמה.

מיקי לוי: נכבד את חברי הכנסת החדשים בשקט, ואני כבר מבקש מהקהל: לא נהוג בכנסת ישראל למחוא כפיים.

מיקי לוי: את מחיאות הכפיים נשאיר מחוץ למליאה, אז בבקשה.

מיקי לוי: משפחות יקרות, ברוכות הבאות, אבל בלי מחיאות כפיים.

מיקי לוי: אני מאוד אודה לכם.

מיקי לוי: בבקשה לשבת.

מיקי לוי: וזה נוסח ההצהרה: אני מתחייב לשמור אמונים למדינת ישראל ולמלא באמונה את שליחותי בכנסת.

מיקי לוי: מזכירת הכנסת, בבקשה.

ירדנה מלר-הורוביץ: (קוראת בשמות חברי הכנסת) מאיר יצחק הלוי – מתחייב אני טטיאנה מזרסקי – מתחייבת אני שירלי פינטו קדוש – (אומרת בשפת הסימנים: מתחייבת אני) יוסי שיין – מתחייב אני לימור מגן תלם – מתחייבת אני אלינה ברדץ' יאלוב – מתחייבת אני יסמין פרידמן – מתחייבת אני צבי האוזר – מתחייב אני מופיד מרעי – מתחייב אני רות וסרמן לנדה – מתחייבת אני אלון טל – מתחייב אני

מיקי לוי: ברוכים הבאים.

מיקי לוי: אני מברך אתכם כחברי כנסת חדשים.

מיקי לוי: בהצלחה.

מיקי לוי: תודה רבה לכם.

מיקי לוי: אפשר לגשת וללחוץ ידיים.

מיקי לוי: [נספחות.

מיקי לוי: ]

מיקי לוי: חברי הכנסת, חברי הכנסת, בבקשה, מי שרוצה להישאר באולם, הברכות הסתיימו.

מיקי לוי: ההתרגשות לא חלפה, אבל אין ברירה אלא להמשיך בסדר-היום.

מיקי לוי: בבקשה.

מיקי לוי: חברי הכנסת, נא לתפוס כל אחד את מקומו.

מיקי לוי: תודה רבה.

מיקי לוי: כבוד ראש הממשלה.

מיקי לוי: תודה רבה.

מיקי לוי: כבוד ראש הממשלה עזב את המליאה.

מיקי לוי: עכשיו, חברי הכנסת, מפאת כבודו לא המשכתי.

מיקי לוי: אני מבקש לשבת.

מיקי לוי: כל אחד שיתפוס את מקומו, אני חייב להמשיך בסדר-היום.

מיקי לוי: תודה רבה.

מיקי לוי: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות במקומות עבודה) (תיקון מס' 12), התשפ"א–2021.

מיקי לוי: יציג את התקנות השר במשרד האוצר חבר הכנסת חמד עמאר, בבקשה.

קריאה: הוא לא חבר כנסת.

מיקי לוי: נכון, שכחתי שאתה כבר לא חבר כנסת.

חמד עמאר: אני כבר לא חבר כנסת.

חמד עמאר: אדוני היושב-ראש, חבריי חברי הכנסת, קודם כול, אני רוצה לאחל לך הצלחה בתפקידך החדש כיושב-ראש הכנסת.

חמד עמאר: אני רואה את האווירה שאתה משאיר כאן בכנסת.

חמד עמאר: שיהיה לכולנו בהצלחה.

מיקי לוי: אמן.

מיקי לוי: תודה.

חמד עמאר: אני רוצה לאחל הצלחה לכל חברי הכנסת שנשבעו אמונים עכשיו, וגם לחברי הכנסת מהסיעה שלי, אלינה, לימור, יוסי, שיהיה לכם בהצלחה.

חמד עמאר: אני רוצה לאחל לחברי מופיד הצלחה, הצלחה רבה.

חמד עמאר: אני מאמין שתצליח כאן.

חמד עמאר: ולכל חברי הכנסת – כמו שאמרתי, חלק, אני עדיין לא מכיר את השמות שלהם.

חמד עמאר: אני אלמד את השמות שלהם.

חמד עמאר: שיהיה לכם בהצלחה.

חמד עמאר: נכון לחודש שעבר, על אף העובדה שיותר מחמישה מיליון איש קיבלו בישראל את החיסון השני ושרמת התחלואה ירדה משמעותית בחודשים שלפני כן, עוד התקיים הצורך באותה שעה להמשיך לפעול במקומות העבודה בהתאם לתנאי התו הסגול במטרה למנוע את עליית התחלואה.

חמד עמאר: על כן, ביום 11 במאי 2021 הועלתה להצבעה בממשלה, ואושרה על ידה בהחלטה מס' 985, הארכה של תוקף התקנות הקובעות את כללי הפעילות במקומות העבודה בתנאי התו הסגול ב-28 יום נוספים מיום פקיעתם, עד ליום 8 ביוני 2021.

חמד עמאר: מיום אישורה של הממשלה על הארכת תוקף התקנות, חל שינוי בעמדתו של שר הבריאות, ולפיה לאור הירידה בתחלואה, הוא אינו מתכוון להאריך את תוקף תקנות הגבלת פעילות והוראות נוספות מעבר ליום 31 במאי 2021.

חמד עמאר: לאור האמור, ביום 30 במאי 2021 הועלה להצבעה בממשלה, ואושרה על ידה בהחלטה מס' 1004, תיקון לתקנות הגבלת פעילות במקומות עבודה המקצר את תוקפן עד לאותו מועד – פקיעה של תקנות הגבלת פעילות והוראות נוספות – קרי, עד ליום 31 במאי 2021.

חמד עמאר: התקנות שהגבילו אותנו – אנחנו מבטלים אותן היום.

חמד עמאר: אני מבקש מכל חברי הכנסת להצביע בעד.

חמד עמאר: תודה.

מיקי לוי: תודה רבה לשר במשרד האוצר חמד עמאר.

מיקי לוי: להלן רשימת הדוברים: ראשונת הדוברים – חברת הכנסת יוליה מלינובסקי.

מיקי לוי: בבקשה.

יוליה מלינובסקי: מוותרת.

מיקי לוי: מוותרת.

מיקי לוי: חברת הכנסת דיסטֵל – אמרתי נכון?

מיקי לוי: דיסטַל או דיסטֵל?

גלית דיסטל אטבריאן: דיסטֵל.

גלית דיסטל אטבריאן: תודה, אדוני יושב-ראש הכנסת.

גלית דיסטל אטבריאן: זהו היום השני שבו הקואליציה של בנט ולפיד סותמת את הפה עם מסקינג טייפ לאופוזיציה.

גלית דיסטל אטבריאן: זהו היום השני שבו חברי האופוזיציה אינם יכולים לחוקק חוקים – רובם חברתיים – מכיוון שהקואליציה חשה שהיא נבוכה.

גלית דיסטל אטבריאן: הקואליציה חשה שהיא נבוכה מכיוון שאין בה אחידות אידיאולוגית ומכיוון שהיא לא רוצה שהאופוזיציה תציף את זה על ידי חוקים.

יוראי להב-הרצנו: גם בכנסות קודמות עשו את זה.

יוראי להב-הרצנו: אז למה אתם יכולים?

גלית דיסטל אטבריאן: מה שקורה כרגע, שהכנסת הבזבזנית הזאת לא רק מכניסה עשרות חברי כנסת עם החוק הנורבגי – גם אלה שנמצאים כאן, ועובדים ומרוויחים לא מעט כסף, עם עוזריהם, יושבים בלשכות מובטלים.

גלית דיסטל אטבריאן: לי, למשל, יש שתי הצעות חוק שעומדות כרגע על השולחן:

גלית דיסטל אטבריאן: האחת – נשים נפגעות פוסט-טראומה בעקבות הטרדה מינית ופגיעה מינית בבסיסי צה"ל; השנייה – עצמאים שלא מקבלים חופש ותגמול על חופש על ימי מחלה מטעם הביטוח הלאומי.

גלית דיסטל אטבריאן: שתי ההצעות האלה, שנוגעות לאוכלוסיות החלשות, שזקוקות לרפורמות האלה, מושבתות, כי הקואליציה לא רוצה להרגיש נבוכה.

גלית דיסטל אטבריאן: זאת אומרת, זה לא רק אנטי-דמוקרטי, זה לא רק גם בזבוז משווע של כספי הציבור, זה גם אנטי-חברתי.

גלית דיסטל אטבריאן: כלבי השמירה של התקשורת הלכו לישון.

גלית דיסטל אטבריאן: כלבי השמירה של הדמוקרטיה נדמו.

גלית דיסטל אטבריאן: מכיוון שמדובר בקואליציית שמאל, שמאל רדיקלי ושמאל פוסט-ציוני, אף אחד לא מדבר יותר על תהליכים אנטי-דמוקרטיים, אף אחד לא משקף את זה.

יוראי להב-הרצנו: – – –

גלית דיסטל אטבריאן: אתם נהנים, כרגיל, מאתרוג מסיבי של תקשורת ששומרת עליכם עד הסוף.

גלית דיסטל אטבריאן: ואני רוצה להוסיף: אני יוצאת כרגע מהוועדה המסדרת.

גלית דיסטל אטבריאן: הינה עוד דוגמה לסתימת פיות מזעזעת של הקואליציה הזאת.

גלית דיסטל אטבריאן: חבר'ה, אתם קואליציה?

גלית דיסטל אטבריאן: תתבגרו, תעמדו בחום של המטבח.

גלית דיסטל אטבריאן: הדרך שלכם לייצר שלטון ואמון בציבור היא לא לסתום לנו את הפה; לא להפוך אותנו לבובות חסרות יכולת וחסרות זכויות כאופוזיציה שסתמו לה את הפה.

קריאה: כל הכבוד.

גלית דיסטל אטבריאן: כולם ישתפו איתכם פעולה.

גלית דיסטל אטבריאן: בזכות זה שניר אורבך שמע שיר של אביב גפן, ובזכות זה שעידית סילמן רואה את הגאולה בזה שהיא מתנכרת לאחיה המסורתיים ומביאה את השלטון לשמאל על מגש של כסף, כרגע לרוב העם אין קול, ולא היה לזה תקדים.

גלית דיסטל אטבריאן: היה לזה פעם אחת תקדים, בזמן המגפה הכי מדבקת ב-100 השנים האחרונות, בממשלת חירום.

גלית דיסטל אטבריאן: פעם אחת.

גלית דיסטל אטבריאן: כרגע אין שום סיבה נראית לעין לעובדה שהאופוזיציה יושבת על ספסלים וסותמת את הפה ולא יכולה לחוקק פרט לדבר אחד: פחד איום שהקואליציה המקרטעת הזאת תתפרק אחרי יום אחד.

גלית דיסטל אטבריאן: זה, חברים, לא דמוקרטי.

גלית דיסטל אטבריאן: ואני קוראת לכל חברי האופוזיציה: אין לנו תקשורת, אין לנו אולפנים ממוזגים – תהדהדו את זה ברשתות מבוקר עד ערב.

גלית דיסטל אטבריאן: אתם מחויבים להגן על רוב הציבור בישראל, שכרגע הפה שלו מושתק לחלוטין.

גלית דיסטל אטבריאן: תודה רבה.

מיקי לוי: תודה רבה.

מיקי לוי: השר שטרן – איננו; חבר הכנסת אוריאל בוסו – מוותר; חבר הכנסת עודה – איננו; חבר הכנסת טאהא – איננו.

מיקי לוי: חברת הכנסת עאידה תומא סלימאן, בבקשה.

עאידה תומא סלימאן: כבוד היושב-ראש, זאת פעם ראשונה שאני על הדוכן לידך.

עאידה תומא סלימאן: אני שמחה מאוד ומברכת אותך על המעמד.

עאידה תומא סלימאן: ולחברי הכנסת המבולבלים, שאמרו לי לפני שעליתי: תדברי כמו אופוזיציה – עכשיו בלבלתם אותי.

עאידה תומא סלימאן: אם כל מה שאמרתי עד עכשיו היה נראה קואליציה, עכשיו אני אתחיל לדבר כאופוזיציה?

עאידה תומא סלימאן: אז לא, אנחנו אופוזיציה; אומנם לא מסתדרים עם כל האופוזיציה, אבל אנחנו כן יושבים באופוזיציה.

עאידה תומא סלימאן: אפרופו אופוזיציה, אני רוצה לדבר על התחושות הקשות מאוד שהיו לנו אתמול, כאשר כולנו היינו במתח ופחדנו ממה שעלול לקרות שוב בגלל מצעד הפרובוקציות שהיה בעיר ירושלים ונכנס לירושלים המזרחית – לצערנו הרב, מצעד שכולו שנאה; מצעד שהוא ניסיון לכבד ולהעלות על נס לא יותר מאשר כיבוש, גזענות ושנאת האחר.

עאידה תומא סלימאן: אנחנו ראינו את המחזות הקשים מאוד של קללות ושל איומים ושל פגיעה באזרחים פלסטינים שהיו שם, וראינו גם התנהלות שלא השתנה בה כלום.

עאידה תומא סלימאן: הרי דיברו איתנו על ממשלת שינוי, אבל אתמול ראינו שלא השתנה כלום.

עאידה תומא סלימאן: שאף אחד לא יגיד לי "חופש ביטוי".

עאידה תומא סלימאן: לא מדובר על חופש ביטוי, מדובר על חופש השנאה וחופש ההשתוללות, הכיבוש והעליונות, בעיר שנמצאת תחת כיבוש, ירושלים המזרחית.

עאידה תומא סלימאן: לצערי רב, ראינו גם איך המשטרה מתייחסת בכפפות של משי לאלו שעשו את הפרובוקציה, ומצד שני, 24מחטיפה, אלימה ועוצרת אזרחים פלסטינים שיצאו להגן על הבית שלהם, על העיר שלהם ועל המקום שלהם.

עאידה תומא סלימאן: אני מקווה מאוד שכאשר אומרים "ממשלת שינוי", באמת יתחילו לעבוד ולבדוק במה יהיה השינוי.

עאידה תומא סלימאן: השינוי שכבר הבטחתם, שאתם תחליפו את נתניהו, עבד – עשיתם את השינוי.

עאידה תומא סלימאן: בואו נדבר על המהות.

עאידה תומא סלימאן: איזה שינוי מהותי יהיה?

עאידה תומא סלימאן: ואם היה באמת רצון לעשות שינוי מהותי, הפרובוקציה שהתקיימה אתמול – לא הייתם צריכים לאפשר אותה.

עאידה תומא סלימאן: תודה.

מיקי לוי: תודה רבה.

מיקי לוי: חבר הכנסת אוסאמה סעדי, בבקשה.

אוסאמה סעדי: אדוני היושב-ראש, כבוד השר חמד עמאר, חבריי חברי הכנסת, לחברי הכנסת החדשים אני מאחל הצלחה.

אוסאמה סעדי: (אומר בערבית: מופיד מרעי, ראש המועצה המקומית חורפיש לשעבר וכעת העמית, מופיד, בהצלחה.

אוסאמה סעדי: ) גם לחברות ולחברים האחרים, המשפחה, אהלן וסהלן.

אוסאמה סעדי: אדוני היושב-ראש, אני מאחל לך הצלחה.

אוסאמה סעדי: זה הנאום הראשון שלי כשאתה יושב על הדוכן.

אוסאמה סעדי: אנחנו תמכנו בך ובחרנו, ואני מקווה שתצליח, למרות שאני מבקש ממך לעיין מחדש בהחלטתך להקפיא חקיקה פרטית למשך 30 יום.

אוסאמה סעדי: זה נראה לי תקופה ארוכה למדי.

אוסאמה סעדי: אני מבין שיש ממשלה חדשה, שצריכה להתארגן וכל זה, אבל לבוא באופן קטגורי ולאסור חקיקה פרטית וגם שאילתות דחופות למשך 30 יום – אני חושב שזה פוגע בעבודת הכנסת.

אוסאמה סעדי: כבוד השר, אני רציתי לדבר על נושא שהוא נושא חשוב מאוד, והוא הנושא של תאונות הדרכים.

אוסאמה סעדי: בימים האחרונים איבדנו את מיטב הבנים, את מיטב – ההרוגים אצלנו בחברה הערבית.

אוסאמה סעדי: אני הייתי בכמה יישובים, השתתפתי וניחמתי כמה משפחות של הרוגים בתאונות דרכים.

אוסאמה סעדי: אני רק מזכיר את אלה שנהרגו בימים האחרונים.

אוסאמה סעדי: אתמול הלכה לעולמה בתאונת דרכים קשה ברמת הגולן פיירוז מח'ול, אחותו של המשורר, החבר שלנו מרואן מח'ול.

אוסאמה סעדי: אחותה נמצאת בבית החולים, ואנחנו מאחלים לה החלמה מהירה.

אוסאמה סעדי: השתתפתי בניחום אבלים על שני בחורים צעירים בכפר קרע, בשנות ה-20 לחייהם – בתאונת דרכים קשה ביותר – אחמד אבו פנה ומואנס אבו פנה; עודה חליל עזארכאן אל-אטרש מהנגב; באסם אבו רמוז ואימא שלו, ח'אולה אבו רמוז, שנהרגו בתאונת דרכים בכניסה לירושלים.

אוסאמה סעדי: אדוני היושב-ראש, כבוד השר מאיר כהן, אנחנו מדברים מאז תחילת השנה על 160 הרוגים בתאונות דרכים.

אוסאמה סעדי: יש עלייה לעומת שנת 2020 – באותה תקופה היו 122; 160 לעומת 122 – כן, עלייה של 30%, כבוד השר שטרן.

אוסאמה סעדי: מה שמדאיג עוד יותר הוא שהאחוז של הציבור הערבי בכלל ההרוגים הוא כמעט פי שניים מהשיעור שלנו באוכלוסייה – אנחנו 20% וכמעט הגענו ל-35%.

אוסאמה סעדי: אלה נתונים מדאיגים ביותר.

אוסאמה סעדי: לכן זה קורע את הלב כשאנחנו משתתפים בהלוויות ובבתי האבלים.

אוסאמה סעדי: אין לנו מילים, אין לנו מילים.

אוסאמה סעדי: אז נכון שיש בעיה של תשתיות ושל אזורי תעשייה, ואנחנו מדברים על זה כל הזמן, אבל מכאן אני פונה לכלל הנהגים והמשתמשים בדרך: אנא, אנא, שמרו על חייכם, חייכם חשובים לנו.

אוסאמה סעדי: (אומר בערבית: אלוהים ירחם עליהם והחלמה מהירה לפצועים.

אוסאמה סעדי: ) תודה, אדוני היושב-ראש.

מיקי לוי: תודה רבה.

מיקי לוי: חבר הכנסת מעוז, בבקשה.

אבי מעוז: אדוני היושב-ראש, כנסת נכבדה – – –

מיקי לוי: תודה לך.

אבי מעוז: כבר בירכתי את אדוני, אומנם מהמיקרופון ההוא.

מיקי לוי: לא, על "כנסת נכבדה", ממש תודה לך.

מיקי לוי: זה מה שביקשתי – שיגידו "כנסת נכבדה", כדי להחזיר את הכבוד למשכן.

אבי מעוז: אז אני ממלא את בקשתך.

אבי מעוז: בתחילת השבוע סיים חבר הכנסת בנימין נתניהו, לעת עתה, את תפקידו כראש ממשלת ישראל.

אבי מעוז: אין אח ורע לפער האדיר בין תרומתו האדירה ומסירותו המופלאה למען עם ישראל ומדינתו לבין היחס המחפיר, המבזה והמשפיל שקיבל לאורך שנות כהונתו וסיומה.

אבי מעוז: אני רוצה להביא בעניין זה דברים של מורי ורבי הרב צבי ישראל טאו שליט"א, ואני מצטט ציטטות שונות:

אבי מעוז: כדי להודות, צריך קודם כול להכיר בכך שמישהו עשה לי טובה.

אבי מעוז: צריך להשתחרר מהדמיון, מהאגואיזם שהכול מגיע לנו באופן טבעי.

אבי מעוז: אז מתעוררת באופן טבעי המידה הטובה של הבעת תודה.

אבי מעוז: אם אין מכירים את הטובה, לא ניתן להודות.

אבי מעוז: ישנם כאלה שקשה להם להכיר טובה משום שמידותיהם מושחתות.

אבי מעוז: הצורך הטבעי להודות קיים בהם, אבל הם מדחיקים אותו.

אבי מעוז: אחת הסיבות לכך היא גאווה – הם חשים שלהגיד "אני אסיר תודה לך", "אני מודה לך מאוד", זה פחיתות כבוד, השפלה שהם לא יכולים לעמוד בה ופגיעה באגו שלהם.

אבי מעוז: אולם הרגש הטבעי של הכרת הטוב, שהוא רגש חזק מאוד, מציק להם וגורם להם חוסר מנוחה, התרוצצות נפשית וקונפליקט נפשי.

אבי מעוז: בשביל לתרץ את עצמו ולהגיע לרוגע, אדם כזה מתחיל לעיתים לדמיין דמיונות – שהמיטיב כלל לא התכוון לטובתו, אלא עשה מה שעשה בשביל האינטרס האישי שלו.

אבי מעוז: כאשר זה לא מועיל, הוא מתחיל לחשוב שהמיטיב לא רק לא רוצה בטובתו אלא אף רוצה ברעתו.

אבי מעוז: כך יוצא שאדם רוצה לפגוע במי שהכי היטיב עימו, במי שהוא חב לו את כל חייו.

אבי מעוז: זה ההסבר הפרוידיאני למחלת הרדיפה – המתח בין האגו ובין הסופר-אגו.

אבי מעוז: כשם שמחלת נפש כזאת יכולה להתפתח אצל אדם יחיד, היא יכולה להתפתח אצל המונים.

אבי מעוז: אדוני היושב-ראש, מחלת הקורונה משתוללת בכל העולם.

אבי מעוז: אלפי אנשים מתים.

אבי מעוז: ישנה מדינה אחת שכבר כמעט שאין בה נדבקים חדשים ומספר החולים הולך ופוחת מיום ליום.

אבי מעוז: המחלה אומנם פגעה בה, אבל במידה מינימלית, והיא כבר התגברה על כך.

אבי מעוז: כל זאת הרבה בגלל חוכמתו ותבונתו של אדם אחד, שדאג לחוקים מתאימים ולמסכות וחזה מראש ודאג לחיסונים.

אבי מעוז: דבר זה הוא עשיית חסד עצום, ובאים אנשים והופכים את הקערה על פיה וטוענים שהוא האדם המושחת ביותר בעולם, ושכל מה שהוא עשה לא היה כדי להיטיב אלא נעשה מתוך אינטרסים אישיים.

אבי מעוז: זו פסיכוזה המונית.

אבי מעוז: זו תופעה חריגה ויוצאת דופן של פסיכופתיה המונית.

אבי מעוז: הדברים הללו לא התחילו בקורונה אלא קודם, משום שגם קודם לכן הוא עשה טובות רבות – הוא הרים את הכלכלה בישראל, חיזק את הביטחון וישנם עוד דברים רבים אחרים, ועל כל זה טוענים שכל זה נעשה רק מפני אינטרסים אישיים, ויוצאים להפגנות המוניות.

אבי מעוז: כל זה נובע מתסביך של אנשים שאינם יכולים להכיר טובה.

אבי מעוז: מכיוון שהם בנו את המדינה, הם בגאוותם לא מסוגלים להכיר בכך שלאלה שנתפסים בעיניהם כבנדיטים שלא עשו כלום ואינם שווים כלום יש מפלגה גדולה.

מיקי לוי: בבקשה לסיים.

אבי מעוז: אני כבר מסיים, אדוני.

מיקי לוי: תודה.

אבי מעוז: לכן הם לא מסוגלים לומר לראש הממשלה תודה רבה, להיות אסירי תודה לו ולשאת אותו על כפיים.

אבי מעוז: ברוך השם, רוב אזרחי המדינה עדיין לא נדבקו במגפה הציבורית הזאת; רוב אזרחי המדינה אמרו את דבריהם בבחירות.

אבי מעוז: העובדה שלמרות כל השיטות והטריקים הפוסט-מודרניים של עיוות התודעה – –

מיקי לוי: תודה.

אבי מעוז: – – ישנם עדיין רבים שמצביעים לו ומכירים לו תודה מלמדת שישנה עדיין שפיות בעם.

אבי מעוז: אדוני ראש הממשלה בעתיד הקרוב מאוד, בעזרת השם, חבר הכנסת בנימין נתניהו, תודה עצומה.

מיקי לוי: תודה רבה.

מיקי לוי: חבר הכנסת כסיף – איננו.

מיקי לוי: חברת הכנסת מראענה, מוותרת?

מיקי לוי: את מופיעה ברשימה של הדוברים.

אבתיסאם מראענה: כן.

אבתיסאם מראענה: אני מברכת אותך בתפקידך החדש.

מיקי לוי: תודה.

אבתיסאם מראענה: בבקשה.

מיקי לוי: חבר הכנסת אייכלר – אינו נוכח; חבר הכנסת ארבל – איננו.

מיקי לוי: במקומו חבר הכנסת – נמצא?

מיקי לוי: סליחה, ארבל, בבקשה.

משה ארבל: מכובדי היושב-ראש, ברכות.

משה ארבל: מי ייתן שתיצוק לתפקיד הזה משמעות וכבוד והדר לבית החשוב הזה, שהוא הבית של כולנו.

משה ארבל: חבריי חברי הכנסת, כבוד השרים, אני מבקש לצטט מתוך מסמך משפטי שהוגש לבית המשפט העליון בשבתו כבבג"ץ, וכך נכתב בו: "התיקון לחוק-היסוד מביא לשינוי משמעותי במשטר במדינת ישראל: במקום ממשלה שבראשה עומד ראש ממשלה אחד, התיקון יוצר ממשלה דו-ראשית, שבה כל אחד מן השרים וסגני השרים הוא 'נאמנו' – או 'בעל זיקה', בלשונו הנקייה של התיקון לחוק-היסוד – של אחד מן השניים.

משה ארבל: התיקון לחוק-היסוד" – כמובן, חוק-יסוד: ממשלת חילופים – "יוצר מנגנונים שמכוחם כל אחד משני ראשי הממשלה אוחז בגרונו של השני, כראוי להסכם" – שימו לב למילים – "כראוי להסכם בעולם התחתון ולא לחוקתה של מדינה דמוקרטית".

משה ארבל: את המילים הללו, חברות וחברי הכנסת, כתבה סיעת מרצ בעתירה שהגישה לבית המשפט העליון בשבתו כבג"ץ כנגד חוק ממשלת חילופים, עתירה שעדיין תלויה ועומדת, עדיין לא הוכרעה.

משה ארבל: והינה, אופס, התחלף השלטון, וחברי וחברות מרצ יושבים להם סביב שולחן ממשלת החילופים, ולימדו אותנו דוגמה קלאסית למשמעות של ביזוי בית המשפט.

משה ארבל: כך מבזים את בית המשפט העליון של מדינת ישראל.

משה ארבל: רוממות הדמוקרטיה בגרונם, רוממות שלטון החוק בגרונם, ומעשיהם הם מעשי ביזוי בית המשפט.

משה ארבל: חברת הכנסת מיכל רוזין, כדאי שגם תשמעי.

משה ארבל: מרצ, הדגמתם איך בג"ץ מהווה את מפלטו של הפוליטיקאי שהפסיד בבית המחוקקים.

משה ארבל: ביזיתם את בית המשפט וביזיתם את הכנסת.

משה ארבל: אפילו לא טרחתם דקה לפני ההשבעה לבקש למשוך את העתירה.

משה ארבל: אפילו לא.

משה ארבל: כאשר זה משרת את הפוזיציה, וכאשר זה משרת את האינטרס הצר, האינטרס הציבורי הולך ונעלם, שלטון החוק נעלם ונכחד, ולכן אני באמת קורא לכם, חבריי בממשלה המאוד-מאוד משונה הזאת: תתעשתו.

משה ארבל: תודה רבה.

מיקי לוי: תודה רבה, חבר הכנסת ארבל.

מיקי לוי: חבר הכנסת אבו שחאדה – אינו נוכח.

מיקי לוי: חברת הכנסת שטרית, בבקשה.

קטי קטרין שטרית: גם אני רוצה להצטרף לברכות, אדוני היושב-ראש.

קטי קטרין שטרית: לא הספקתי לברך אותך – מהתרגשות, האמן לי.

קטי קטרין שטרית: אתה חסר לנו בוועדות.

מיקי לוי: תודה רבה.

קטי קטרין שטרית: אנחנו רואים כל כך הרבה עוול שנגרם לנו בוועדות.

קטי קטרין שטרית: כולנו אמרנו שאם מיקי לוי היה פה, זה לא היה קורה.

נכון.

קטי קטרין שטרית: אז אני בטוחה שתעשה פה את השינויים לטובה.

קטי קטרין שטרית: נכון שאמרנו את זה?

יעקב מרגי: כן.

יעקב מרגי: אני עניתי – – –

קטי קטרין שטרית: אל תתחיל.

קטי קטרין שטרית: עדיין לא התחלתי.

קטי קטרין שטרית: עדיין לא התחלתי.

מיקי לוי: אני אוסיף לך.

קטי קטרין שטרית: אדוני היושב-ראש, חבריי חברי הכנסת, "פיהם דבר שוא וימינם ימין שקר" – השבוע יצא לדרך מעשה הנוכלות וההונאה הגדול ביותר בהיסטוריה של מדינת ישראל, אנשים שהוליכו שולל את מצביעיהם, גנבו את קולות הימין ונתנו אותם לשמאל.

קטי קטרין שטרית: ממשלת השמאל של בנט-לפיד היא ממשלת הונאה.

קטי קטרין שטרית: אני מתנצלת אם אני משתמשת במילים קשות – אין דרך אחרת לתאר את העוול הזה.

קטי קטרין שטרית: זאת לא ממשלת אחדות, זו בהחלט ממשלת שינוי – שינוי לרעה.

קטי קטרין שטרית: ממשלה רעה, שאומנם מדברת על איחוי וריפוי, אבל בפועל מדירה ציבורים שונים; ממשלה שבה מעל שני מיליון מצביעים נשארו ללא ייצוג בקואליציה.

קטי קטרין שטרית: כל פעם שהם נואמים או מתראיינים או מדברים בדרמטיות – כאילו הם מייצגים את גאולת האנושות.

קטי קטרין שטרית: הממשלה הזאת בנויה מאנשים שנורא בטוחים בעצמם, למרות שהם לא עשו דבר וחצי דבר בפוליטיקה הישראלית ולא השאירו חותם.

קטי קטרין שטרית: בטוחים הם שדעותיהם תמיד צודקות, שהם לעולם לא טועים, ואם טועים, הם לא מתנצלים, חלילה.

קטי קטרין שטרית: מעולם לא קמה פה ממשלה שהדיסטנס בינה לבין העם הוא כל כך גדול.

קטי קטרין שטרית: ממשלת אחדות הם קוראים לה, רק שהאחדות המזויפת הזאת היא החרמה של מיליוני מצביעי ליכוד מהפריפריה, מזרחים, מסורתיים, חרדים ואנשי ההתיישבות והציונות הדתית; במילים אחרות, כל אותם אזרחים – –

אלעזר שטרן: קטי, אנחנו ציונות דתית.

קטי קטרין שטרית: די, נו, בחייך.

קטי קטרין שטרית: אני יודעת שזה קצת קשה לשמוע, אבל תשמע.

קטי קטרין שטרית: – – כל אותם אזרחים טובים ונאמנים ששר האוצר שהוא שר האוצר שלכם ביקש לשפוך אותם במריצות למזבלה.

קטי קטרין שטרית: מבחינת הממשלה הזאת, הציבור של המחנה הלאומי – אנחנו – מייצגים את הפרימיטיביות, את הבורות, את פשטות העם, את החושך, או כמו שאמר אחד מחברי הקואליציה: אנחנו הלבנים, אתם השחורים.

קטי קטרין שטרית: שחצנותם אומנותם, אומנותם שחצנותם.

קטי קטרין שטרית: הם טענו – – –

מאיר כהן: מי אמר את זה?

קטי קטרין שטרית: רם בן ברק.

קטי קטרין שטרית: הם טענו שאנחנו, המחנה הלאומי, מפלגים את העם, והם בעצם אלה שמעצימים את המחלוקות, הם מחרחרים את השנאה.

קטי קטרין שטרית: הם לא מסוגלים לפרגן.

קטי קטרין שטרית: הם לא מסוגלים לפרגן, מה לעשות?

קטי קטרין שטרית: ראינו את החיסונים, ראינו את הסכמי השלום, ראינו את זה במדיניות הביטחון עם העשור השקט והבטוח ביותר.

קטי קטרין שטרית: הם תמיד יחפשו תירוצים.

קטי קטרין שטרית: לשיטתם, אנחנו חיים פה בנס.

קטי קטרין שטרית: אין שום קשר למדיניות שהוביל ראש הממשלה בנימין נתניהו ושהוביל הליכוד.

קטי קטרין שטרית: אין בהם שום אחווה, סולידריות וערבות הדדית.

קטי קטרין שטרית: יכולנו להבחין בכך בתקופת הקורונה: כשכל המדינה הייתה בסגרים בבתים, אנשי Crime Minister והדגלים השחורים יצרו לרחובות בהובלת חברי הכנסת מהמחנה הזה, ממחנה השיסוי.

קטי קטרין שטרית: אחריות חברתית?

קטי קטרין שטרית: נו, בחייכם, הצחקתם את מחנה השיסוי.

קטי קטרין שטרית: קשה עליהם האחדות ורחוק מהם השלום.

קטי קטרין שטרית: דעו לכם, עם ישראל, שהיום קמה ממשלה שכל מה שמרווה אותה נחת זה לראות אותנו שונאים זה את זה.

קטי קטרין שטרית: זו השיטה שלהם: כשמחנה אחד מביע את דעתו זה חופש הביטוי, וכשמחנה אחר מביע את דעתו זה שיסוי ופילוג.

קטי קטרין שטרית: אבל עם ישראל היקר, יש לי בשורה בפי ביום הזה: זו תהיה שעתה היפה של האופוזיציה.

קטי קטרין שטרית: מהיום אנחנו נצא למלא את חובתנו – נעבוד קשה, נפעל לשמור על עם ישראל, על ארץ ישראל ועל תורת ישראל, על צדקת דרכנו להיות עם חופשי בארצנו.

קטי קטרין שטרית: בכוחות משולבים נילחם בממשלה הרעה והמסוכנת הזאת.

קטי קטרין שטרית: נילחם בעבור רבים שמקור כוחם הוא ביהדותם ובעבור אלה שיש להם גאווה לאומית וחיבור עצום להיסטוריה המפוארת של עם ישראל.

קטי קטרין שטרית: לא נישבר, לא נרים ידיים, לא ניכנע.

קטי קטרין שטרית: נשתף פעולה עם אחינו החרדים ובני הציונות הדתית.

קטי קטרין שטרית: לא נמתין להיסטוריה שתשפוט את מעשה ההונאה שקורה פה יום-יום.

קטי קטרין שטרית: אנחנו נעמוד יחד ונילחם על המסורת שבזכותה אנחנו כאן, על הגחלת ששמרה עלינו שלושת אלפים שנה.

מיקי לוי: תודה.

קטי קטרין שטרית: ניאבק על מנת לשמור על הדמוקרטיה ועל הזכות של העם הזה לבחור את נציגיו, למרות שיש כאלה שכל מהותם היא להחרים את בחירת העם.

מיקי לוי: תודה רבה.

קטי קטרין שטרית: נילחם באלה שהצמיחו פה תרבות של הנדסת תודעה ושטיפת מוח.

קטי קטרין שטרית: אנחנו כאן, ואנחנו הולכים להיות אופוזיציה מאוד מאוד לוחמנית, ואני מתפללת שנצליח יחד בעת הרעה הזאת.

קטי קטרין שטרית: תודה לך.

מיקי לוי: תודה רבה, חברת הכנסת שטרית.

מיקי לוי: רשימת הדוברים סגורה.

מיקי לוי: חברת הכנסת ברק – איננה.

מיקי לוי: חבר הכנסת מרגי, בבקשה.

יעקב מרגי: את רוצה לעלות עכשיו?

מיקי לוי: לא, לא.

מיקי לוי: בבקשה, חבר הכנסת מרגי, בבקשה.

מיקי לוי: חברת הכנסת ברק אחריך.

יעקב מרגי: אדוני היושב-ראש, מכובדיי השרים, חברי הכנסת החדשים שהושבעו או שיושבעו בהמשך – אדוני היושב-ראש, תרשה לי לברך אותך פעם נוספת.

יעקב מרגי: ברשותך, נדרשתי רבות בימים האחרונים, גם על ידי חבריי חברי הכנסת, גם על ידי עיתונאים רבים, להחלטת הנשיאות לבטל את החקיקה למשך 30 יום ולבטל את מוסד השאילתות היום, ביום ד'.

יעקב מרגי: אני רוצה לחזור כאן על הדברים שאמרתי בנשיאות במקום להסביר כל פעם מחדש לכל אחד.

יעקב מרגי: במעמד שביקשת לדחות את החקיקה ב-30 יום, הצעתי ליושב-ראש באותו מעמד לא לקבל החלטה גורפת לחודש אלא לנצל את סמכותו בכל שבוע ולהביא זאת לנשיאות.

יעקב מרגי: בוודאי יהיה רוב ליושב-ראש, וככה יוכל לממש את תוכניותיו.

יעקב מרגי: וכן, גם בנושא השאילתות, הגבתי ואמרתי: אין כאן עניין של שרים חדשים, לא שרים חדשים, כי על השאילתות – מי שיודע, מניסיון – את התשובות מכינים הגורמים המקצועיים.

יעקב מרגי: ולמה אני אומר זאת?

יעקב מרגי: לא הייתי מבהיר זאת אם לא הייתי רואה את המגמה המתגבשת לאחרונה, לצערי הרב, של סירוס הכנסת.

יעקב מרגי: לקבוע את השבעת נשיא המדינה ביום של חקיקה ולא בימים מיוחדים אחרים שאינם ימי חקיקה, א', ה' – יום רביעי זה יום של הח"כים, זה קודש-קודשים, במנהגים.

יעקב מרגי: הכנסת, חשוב לדעת, יש בה פרוטוקול ויש נוהג שנהגו בכנסת.

יעקב מרגי: ממרום שנותיי בכנסת, זו השנה ה-19, יום רביעי, שמרנו אותו בקנאות לחקיקה פרטית, שמרנו אותו לחברי הכנסת לשאילתות.

יעקב מרגי: לממשלה יש את יום שלישי שלה.

יעקב מרגי: לכן זאת דריסה, רמיסה, ואני רואה את המגמות.

יעקב מרגי: 30 יום השבתת חקיקה פרטית, לאחר מכן, צמוד לזה, יום השבעת הנשיא, ולאחר מכן יציאה לפגרה ממושכת, פגרת קיץ, כאילו עבדנו מי יודע איזו עבודה קשה בתקופה האחרונה.

יעקב מרגי: אין כאן אלא רצון לסרס את עבודת חברי הכנסת, את העבודה הפרלמנטרית, את הפיקוח על הממשלה, חקיקה פרטית של האופוזיציה והקואליציה.

יעקב מרגי: אני חושב שזו מגמה לא נכונה ולא טובה.

יעקב מרגי: אדוני היושב-ראש, אזכיר לך דיון שהיה בוועדה המסדרת בטרם הקמת הממשלה.

יעקב מרגי: זה תהליך גרוע, שהתחיל כשהקימו ליושב-ראש מעל הראש שלו ועדה בלי להיוועץ בו, ליושב-ראש הקודם.

יעקב מרגי: אמרתי: זה לא נהוג ככה, לא נכון לעשות את זה ככה.

יעקב מרגי: מינו לו סגנים בלי להיוועץ בו ובלי לדבר איתו.

יעקב מרגי: אמרתי: זה לא נכון לעשות את זה ולא ראוי להיעשות כך.

יעקב מרגי: אני מציע – ואני אומר את זה היום, כשאנחנו בתחילת העבודה בכנסת עם הקמת הממשלה: אלו תהליכים הרסניים לכנסת.

יעקב מרגי: מייד אני מסיים.

יעקב מרגי: הצהרת שאתה תחזק את הכנסת, את מוסד הכנסת.

יעקב מרגי: התהליכים האלה לא מחזקים.

יעקב מרגי: אני מקווה שיינקטו צעדים שאכן יוכיחו שעבודת הכנסת, הפיקוח הפרלמנטרי על הממשלה, יתבצעו כמו שצריך, ובאמת עקרון הפרדת הרשויות לא יהיה מס שפתיים.

מיקי לוי: תודה רבה, חבר הכנסת מרגי.

מיקי לוי: רק אגיד דבר אחד: אחת לשבע שנים מתחלף נשיא מדינה.

מיקי לוי: את התאריך קבעו הממשלה והיו"ר הקודם, ולא נותר לי – סליחה, היו"ר הקודם, טעות שלי – ולא נותר לי, לבקשת הנשיא – – –

יעקב מרגי: אבל לא היה 30 יום.

מיקי לוי: ולא נותר לי – לא, אני מדבר על 7 ביולי – – –

יעקב מרגי: ברור לי.

יעקב מרגי: אבל לא היה יום 30 השבתה.

מיקי לוי: זו לא השבתה, חבר הכנסת מרגי.

יעקב מרגי: זו השבתה.

יעקב מרגי: זו השבתה.

יצחק פינדרוס: אין שאילתות, אין חקיקה – – –

מיקי לוי: רגע, רגע.

מיקי לוי: מה שביקשתי עם השאילתות זה להמתין בסך הכול שבוע, לא יותר, כדי ששרים ייכנסו לתפקידם.

מיקי לוי: לא יותר.

מיקי לוי: נושא קביעת תאריך השבעת הנשיא – שיהיה ברור, מי שקבע את זה הוא חבר הכנסת יריב לוין, ואני מכבד את מה שהוא קבע.

מיקי לוי: לא חשבתי שאני צריך לבטל החלטות שלו.

יעקב מרגי: הוא לא ידע שישביתו חקיקה ל-30 יום ואחר כך נצא לפגרה.

מיקי לוי: חבר הכנסת מרגי, ככה היה בכנסת השמונה-עשרה, התשע-עשרה והעשרים – – –

יעקב מרגי: אבל לא יצאנו אחרי זה לפגרת קיץ.

מיקי לוי: רגע, רגע, רגע, רגע.

יעקב מרגי: גם פגרה, גם חקיקה – – –

קריאה: לא תהיה פגרה.

מיקי לוי: אתה יודע מה, באמת, אני לא חושב שזה מכובד.

מיקי לוי: גם בכנסת התשע-עשרה הייתה פגרה, והחקיקה הושבתה לחודשיים.

מיקי לוי: למרות מה שנאמר, שבסך הכול הסתמכתי על תקדימים, אנחנו נבחן את זה פעם נוספת בנשיאות, כדי לבוא עם יד פתוחה.

מיקי לוי: אני הצהרתי ואני מצהיר: אני אשמור על זכותו של הצד הזה – ישבתי פה מספיק זמן, ואני יודע מה זה.

מיקי לוי: אני אשמור על זכותו להביע ולהגיד את כל אשר על ליבו בצורה הולמת, בצורה תרבותית.

מיקי לוי: זה תפקידי, ואת זה אני אעשה.

מיקי לוי: תודה רבה.

מיקי לוי: חברת הכנסת ברק, את רוצה לממש את זכותך?

מיקי לוי: בבקשה.

קרן ברק: תודה.

קטי קטרין שטרית: לא, מיקי, אמיתי, זאת לא הייתה בדיחה.

קרן ברק: מה?

קטי קטרין שטרית: אמרו בוועדה המסדרת: רגע, עכשיו מה נשאר לנו?

קטי קטרין שטרית: נאומים בני דקה אנחנו יכולים לנאום?

קטי קטרין שטרית: קרן, מסכנה, ניסתה לדבר – לא הצליחה.

מיקי לוי: תראי, אני ביקשתי סגנים, כי הכול נופל עליי, ואין.

קטי קטרין שטרית: מיקי, אני מבטיחה לך – – –

קרן ברק: סליחה, אני העמדתי את מועמדותי להמשיך להיות סגנית פה.

קרן ברק: אני מקווה שאני גם איבחר.

יבגני סובה: – – –

מיקי לוי: חברת הכנסת ברק, בבקשה.

מיקי לוי: תודה, יבגני.

קרן ברק: אני מקווה שאני אחזור לעזור לך פה.

קרן ברק: כבוד היושב-ראש, נאום ראשון כשאתה יושב-ראש.

קרן ברק: אני מברכת אותך.

מיקי לוי: תודה רבה.

קרן ברק: אני חושבת, וגם ירדנה פה יודעת, שזה אחד הכיסאות הכי משמעותיים, עם המון משקל והמון ערכים, וכל פעם שיושבים פה מרגישים את כובד האחריות על כתפיך, והממלכתיות, ואני מאחלת לך שתעשה את זה בצורה הטובה ביותר – –

מיקי לוי: תודה רבה.

קרן ברק: – – ושכבוד המקום הזה יישמר בתקופה הזאת.

קרן ברק: אז ברכות ובהצלחה, ובהצלחה לכולנו, לכל הכנסת הזאת, שנעשה את זה בצורה מכובדת.

קרן ברק: ועכשיו נגיע לנאום האופוזיציונרי.

קרן ברק: אחרי המילים היפות של החיבור, נתחיל בקטע האופוזיציונרי.

קרן ברק: חבר'ה, תקשיבו, הכנסת הזאת צריכה לעמוד על המשמר בכל דבר ועניין.

קרן ברק: הייתה לכם כל הזמן הנטייה לשבת כאן באופוזיציה ולזעוק את הזעקות של חורבן הבית כשאנחנו היינו בממשלה – חורבן הבית וקץ הדמוקרטיה.

קרן ברק: ומה עשיתם?

קרן ברק: יום אחד, יום אחד אחרי שהחלפנו את המקומות, יום אחד אחרי שעשינו את זה, עשיתם בדיוק, אבל בדיוק – לקחתם את הדברים האלה, החרפתם אותם ועשיתם אותם הרבה יותר גרוע.

קרן ברק: להגיד לכנסת, לבית המחוקקים, שלשם כך נבחרנו, לא לחוקק חוקים?

קרן ברק: איפה שמענו על דבר כזה?

קרן ברק: הרי אנחנו, חברי הכנסת, נבחרנו; אנשים שמו את הפתק שלנו בקלפי וביקשו מאיתנו.

קרן ברק: זו העבודה שלנו, אין עבודה אחרת.

קרן ברק: זו הרשות המחוקקת.

קרן ברק: התפקיד של הרשות המחוקקת הוא לחוקק.

קרן ברק: ולכן, כשאתם באים ואומרים פאוזה, עוצר חקיקה – זה לא חוקתי.

קרן ברק: אני לא אומרת את זה כשאני יושבת בספסלי האופוזיציה; גם כשזה היה בהסכמים הקואליציוניים, טיוטת ההסכמים הקואליציוניים, כשאנחנו הקמנו את הממשלה ואנשים חשבו לעשות את המהלך האנטי-דמוקרטי הזה, גם אז זעקתי את זה, כשכן הייתי חלק מהממשלה.

קרן ברק: אמרתי: אין סיכוי שאני כחברת כנסת שנבחרה על ידי הציבור לשבת כאן, לעשות את עבודתי ולחוקק חוקים, שמישהו פה יגיד לי: קרן, ידייך קשורות, שבי בבית, תקבלי משכורת בלי לעשות את העבודה שלך.

קרן ברק: אין אירוע כזה.

קרן ברק: לכן זה ירד מההסכמים הקואליציוניים שלנו, ולכן ידעתם כבר אז שזה גם לא יעבור את בג"ץ, כי אין דבר כזה שאנשים אומרים לאנשים אחרים שלא יעשו את עבודתם כשזו עבודתם.

קרן ברק: זו מהות הדמוקרטיה, זה לב-ליבה ונשמת אפה של הדמוקרטיה, שחברי הכנסת יחוקקו חוקים.

קרן ברק: אתם רוצים להתמודד עם זה?

קרן ברק: יש לכם פחד מעצמכם, בתוך עצמכם?

קרן ברק: תתמודדו עם זה בדרכים אחרות, אבל לא על ידי סירוס הכנסת ולא על ידי מהלכים אנטי-דמוקרטיים.

קרן ברק: זה לא תחום אפור – זה שחור ולבן; זה אסור ומותר.

קרן ברק: וזה אסור.

קרן ברק: להגיד לחברי הכנסת: אל תעשו את עבודתכם, שבו בבית, תנוחו, אנחנו פה נסדר את זה – רק הרשות המבצעת בלי הרשות המחוקקת – זה בתחום של האסור ושל השחור, ולזה אנחנו לא ניתן את היד.

קרן ברק: אני רק רוצה להוסיף עוד מילה אחת – – –

קטי קטרין שטרית: קחי בחשבון שיש פגרה.

קטי קטרין שטרית: יש פה פגרה.

קרן ברק: עוד מילה אחת אני רק רוצה להגיד – טוב, את זה אני אגיד בנאום הבא.

קרן ברק: יש לי עוד נאום בתקנות הבאות ואז אני אדבר על עוד נושאים שהם קץ הדמוקרטיה.

קרן ברק: תודה רבה.

מיקי לוי: תודה רבה לחברת הכנסת ברק.

מיקי לוי: רק אוסיף ואומר, לידיעה כללית: לקחנו את התקדים הזה מהכנסת השמונה-עשרה, התשע-עשרה והעשרים-ואחת.

קרן ברק: לא היה.

מיקי לוי: תבדקי אותי.

קרן ברק: אני אבדוק אותך.

מיקי לוי: בבקשה.

קטי קטרין שטרית: דוד ביטן אמר דברים אחרים.

מיקי לוי: רגע.

מיקי לוי: בואו, בנחת.

קרן ברק: בנחת.

מיקי לוי: לא הייתי עושה את זה אילו לא היה תקדים – רגע, חברת הכנסת שטרית.

מיקי לוי: אני מזמין אתכן אחר כך – גם יריב עשה את זה וגם בכנסת השמונה-עשרה.

מיקי לוי: רגע, תני לי, בבקשה.

קרן ברק: מה הוא עשה?

קרן ברק: תדייק.

קרן ברק: מה הוא עשה?

מיקי לוי: הוא, כדי שהכול יתאזן, וזו הייתה המשכיות של השלטון, הוא אמר: בואו ניתן לכול להתאזן – כי היו גם שרים חדשים – והפסיק את החקיקה הפרטית למשך חודשיים.

מיקי לוי: ואת זה הצעתי בנשיאות בפעם הקודמת, עוד לא קיבלתי החלטה.

מיקי לוי: למרות שהיה תקדים, אמרתי: בואו – – –

קרן ברק: תקדים שעבר בנשיאות?

מיקי לוי: כן.

קרן ברק: כהחלטה?

מיקי לוי: כן.

קטי קטרין שטרית: קרן – – –

קרן ברק: – – – כשאני הייתי פה בכנסת חברת כנסת זה היה בהסכמים הקואליציוניים, אז חצי שנה – – –

מיקי לוי: אז אני אומר – עזבי אותי מההסכמים הקואליציוניים.

מיקי לוי: לצורך העניין, עבור הכנסת – –

קטי קטרין שטרית: עזוב את ההסכמים הקואליציוניים.

מיקי לוי: – – כשאני שומר גם על הצד הזה, הם לא מעניינים אותי.

מיקי לוי: אני, מעניינת אותי המליאה עצמה, ואני צריך לשמור על זכותכן בדיוק כמו בצד הזה, ואת זה אני אעשה, כי התנסיתי בלשבת גם פה וגם פה.

קטי קטרין שטרית: מיקי, ידעת להיות הגון והוגן, אפילו כשזה יצא נגד המפלגה שלך – –

מיקי לוי: נכון.

קטי קטרין שטרית: – – כי ראית את האמת.

קטי קטרין שטרית: חודש, אחרי זה יש פגרה – זה לא הגיוני.

מיקי לוי: אבל חברת הכנסת שטרית, בואי לא ננהל את זה.

קטי קטרין שטרית: בסדר.

מיקי לוי: את מוזמנת – – –

קטי קטרין שטרית: אני מציעה שאתה תגיד את דברינו.

קטי קטרין שטרית: אני מציעה שתגיד את דברינו בנשיאות, תגיד: זו עבודתנו, לא למחוק את הרשות המחוקקת.

מיקי לוי: חברת הכנסת שטרית, את מוזמנת למשרד, קפה על חשבוני.

קטי קטרין שטרית: בכיף, תמיד.

קטי קטרין שטרית: העונג כולו שלי.

מיקי לוי: תודה רבה.

מיקי לוי: חבר הכנסת עבאס – אינו נוכח; חבר הכנסת קושניר – אינו נוכח.

מיקי לוי: חבר הכנסת פינדרוס, בבקשה.

משה גפני: למה שמו אותי מאחורי בנט?

יצחק פינדרוס: לשמור לו על הכיפה – – –

אלעזר שטרן: אל תתחילו – – –

מיקי לוי: חבר הכנסת פינדרוס, בבקשה.

אלעזר שטרן: פינדרוס, אני מציע לנו להעביר – חודשיים לא מדברים על – – –

מיקי, הם שמו אותו פה כדי שיהיה מולך, שלא ישכח אותך.

יצחק פינדרוס: כשהתשובה לכיפה היא שכיבה במארב צה"לי, אז אנחנו נדבר על זה 20 שנה.

מיקי לוי: חבר הכנסת פינדרוס.

מיקי לוי: אדוני היושב-ראש, כנסת נכבדה, ככה אני אודה לך אם תפתח.

יצחק פינדרוס: לא, עניתי לו לפני שהתחלתי.

מיקי לוי: תודה.

יצחק פינדרוס: אדוני היושב-ראש, ברכותיי.

יצחק פינדרוס: אמרתי לך את זה בנאומים בני דקה, אבל אני אומר לך שוב: אני שמח שאתה יושב על הכיסא הזה, ואני בטוח שאתה תביא כבוד לבית הזה.

יצחק פינדרוס: מה שאנחנו אכן רואים בימים האחרונים – וראינו את זה גם בדיון ההזוי שהתנהל בוועדת הכנסת, באמת דיון הזוי, בניגוד לכל הנהלים – אני זוכר אותך כחבר אופוזיציה ואת הרב גפני מנהל ועדה ואת הרב אשר מנהל ועדה ואותי מנהל ועדה; אני לא זוכר שלא ניתנה לך זכות דיבור; אני לא זוכר, גם כשהתקוממת על דברים שקרו והם כאבו לנו, שקראנו אותך לסדר והוצאנו אותך.

יצחק פינדרוס: אני לא זוכר תופעות כאלה, בטח לא מנהל ועדה שתוך דקה מוציא שבעה ח"כים.

יצחק פינדרוס: דקה על השעון – מוציא שבעה ח"כים.

יצחק פינדרוס: זה מעשה שלא היה עד היום.

יצחק פינדרוס: אבל אני מוכן להציע עסקה: אם אתם רוצים לבטל את הכנסת – תבטלו, אבל גם את בית המחוקקים המקביל פה, את בית המשפט העליון.

יצחק פינדרוס: יכול להיות שזו יכולה להיות עסקה טובה, ואנחנו נסתדר.

יצחק פינדרוס: אתם לא יכולים להשאיר אותו על תילו ואותנו לבטל, זה לא עובד כך.

יצחק פינדרוס: צריך להיות איזשהו איזון ובלם.

יצחק פינדרוס: זה – 1.

יצחק פינדרוס: עכשיו, לכל אלה שמוטרדים – –

אל תיתן להם רעיונות.

יצחק פינדרוס: – – ונבהלים ממה שקרה – –

ינון אזולאי: – – –

יצחק פינדרוס: – – מ"מי יקום לי עם מרֵעים" – מה שאמרו היום בשיר של יום – "מי יתיַצב לי עם פֹּעלי אוֶן", אז מייד אחר כך הפסוק אומר: "לולי ה' עזרתה לי כמעט שכנה דומה נפשי" – אנחנו סומכים על הקדוש ברוך הוא שיעזור לנו להתמודד עם הסיטואציה, עם המצב החדש שנוצר כאן במדינה.

יצחק פינדרוס: ואלעזר, אתה מתפלא מה קרה, למה אתם מדברים על כיפות, אז אני אגיד לך למה.

אלעזר שטרן: לא, לא, אני חושב – – –

יצחק פינדרוס: אני אגיד לך למה, אלעזר, ובאמת, בכנות, בדקה ו-20 שניות שנותרו לי.

יצחק פינדרוס: תראה, זה שיש עתיד מקימה ממשלה עם אג'נדות ברורות ועם מה שהיא מאמינה – אלה הכללים הדמוקרטיים, ואני לא יכול לצעוק געוואלד.

יצחק פינדרוס: לא קרה כלום.

יצחק פינדרוס: יש כללים; הפסדת, פעם אתה פה, פעם אתה שם.

יצחק פינדרוס: ולכן, גם כשאני הייתי בקואליציה כיבדתי את חברי האופוזיציה, כי יש כללים, יש מערכת.

יצחק פינדרוס: זה בסדר גמור.

יצחק פינדרוס: זה שאתה בא ומשתמש בעלה תאנה לכסות על דברים בנושאי דת ומדינה ולהשתמש בדבר הזה כשאתה לא היית שם בעמדות הפוליטיות שלך – –

אלעזר שטרן: אתה לא רוצה שאני אענה לך.

יצחק פינדרוס: – – ואתה – את אותם דברים שאמרת לא לעשות אתה עושה.

יצחק פינדרוס: וכששואל אותך הרב גפני: אתה הולך להיות שר הדתות.

יצחק פינדרוס: איך אתה עושה את הדברים האלה?

יצחק פינדרוס: התשובה שלך, "לא שכבת יחד איתי בשוחות", כשאתה עושה את זה יחד עם עבאס – לא נעים לי להגיד, זה אפילו מצחיק.

יצחק פינדרוס: אתה יודע, אני עד היום – עניתי כמה פעמים על הדבר הזה.

יצחק פינדרוס: לא סיפרתי אם אני שירתי בצה"ל או לא שירתי בצה"ל, זה אפילו לא מעניין.

יצחק פינדרוס: זה לא הנושא.

יצחק פינדרוס: זה לא הנושא כי זה לא הדיון.

אלעזר שטרן: – – – בשוחות איתי.

יצחק פינדרוס: מהותו של הדיון – כשאתה מדבר על יחסי דת ומדינה, הכיפה היא משמעותית; ביחסי דת ומדינה – –

אלעזר שטרן: למה?

יצחק פינדרוס: – – השכיבה בשוחות היא לא משמעותית – –

אלעזר שטרן: למה?

יצחק פינדרוס: – – כי אני מכבד את הקצינים הדרוזים שיושבים שם – –

אלעזר שטרן: אבל תבין – – –

יצחק פינדרוס: – – ואני לא אנהל את הוויכוח בנושא הדת.

אלעזר שטרן: באמת, משפט אחד.

אלעזר שטרן: אני רוצה שתדע שעל דת ומדינה יש זכות לדבר גם למי שלא לובש כיפה וציצית כמוני.

יצחק פינדרוס: נכון.

יצחק פינדרוס: נכון.

אלעזר שטרן: בדיוק.

אלעזר שטרן: תדע את זה.

יצחק פינדרוס: נכון.

יצחק פינדרוס: להם יש זכות, ולא למי שבא ואומר בשם הדת, כאילו – – –

אלעזר שטרן: למה?

יצחק פינדרוס: אבל זה לא קשור לשירות הצבאי שלו.

יצחק פינדרוס: זכותי לומר שהוא לא מייצג את הדת.

יצחק פינדרוס: תודה רבה.

מיקי לוי: תודה רבה.

יצחק פינדרוס: אני – רק שנייה, משפט סיום שאני רוצה לומר, בנושא עצמו.

מיקי לוי: בבקשה.

יצחק פינדרוס: משפט סיום באמת.

יצחק פינדרוס: אני חושב שאזרחי ישראל כולם חייבים תודה לראש האופוזיציה על ההצעה שבאה לכאן היום, שהיא בזכות עמידה עיקשת שלו, על אף הביקורת שלנו.

יצחק פינדרוס: יצאנו מהקורונה ואפשר להצביע על ההצעה הזאת.

יצחק פינדרוס: תודה רבה לך, אדוני ראש האופוזיציה.

מיקי לוי: תודה רבה.

מיקי לוי: חבר הכנסת סגלוביץ', סגן השר – איננו.

מיקי לוי: חבר הכנסת אזולאי, בבקשה.

ינון אזולאי: אדוני היושב-ראש, שלא יחשבו אחרת, אז אני עוד פעם מברך אותך – אתמול בירכתי משם והיום אני מברך מפה – שלא תצא תקלה תחת ידך.

יעקב מרגי: היום אנחנו רגועים.

ינון אזולאי: חבר הכנסת מרגי, אתה יודע שאני לומד ממך הרבה, אבל יש דברים שאני לא בדיוק לומד ממך.

ינון אזולאי: האמת, ברשות חבריי חברי הכנסת, השרים, השר במשרד האוצר – חבר הכנסת מרגי, אני צריך את השר במשרד האוצר, השר חמד עמאר.

ינון אזולאי: אני, האמת, מחפש גם את שר הבריאות, כי זה נוגע גם אליו, אבל אני נזכר במה שהיה בדיוק לפני שנה.

ינון אזולאי: ב-15 ביוני יושב-ראש מרצ דאז ניצן הורוביץ הוציא ציוץ – צייץ בטוויטר: "מפלס העצבים בכנסת שבר היום שיא עם החוק הנורבגי.

ינון אזולאי: קומבינה של מיליונים על עוד ג'ובים לממשלה הנכנסת הזאת.

ינון אזולאי: " זה היה במסעדת שישליק בתלפיות, הצטלם.

ינון אזולאי: בדיוק לפני שנה זה קרה.

ינון אזולאי: אני מחפש אותו עכשיו כדי לדבר איתו.

ינון אזולאי: כנראה שהוא עוד פעם במסעדת שישליק, אז אנחנו צריכים לדעת מה קורה עם זה.

ינון אזולאי: אבל – – –

יעקב מרגי: זו מסעדה כשרה?

ינון אזולאי: אל תכניס אותו לפינות האלה, כי זה פחות מעניין אותו.

ינון אזולאי: אבל אני, באמת, לפני כארבעה חודשים – זה חשוב שתדע, אנחנו מדברים למען עם ישראל – לפני כאר

ינון אזולאי: בעה חודשים בערך, לאחר מאבק ממושך שלי ושל חבריי מוועדת הכספים, ביניהם יושב-ראש הכנסת עכשיו חבר הכנסת מיקי לוי ויושב-ראש ועדת הכספים הרב גפני, נלחמנו בשביל להביא לשבעת בתי החולים הציבוריים בשורה.

ינון אזולאי: הם נמצאים בקריסה, הם נמצאים במקום שהם עלולים – מה זה עלולים?

ינון אזולאי: כבר כרגע יש להם בעיה של תשלומים.

ינון אזולאי: הושג הסכם אז, להעביר כ-630 מיליון ש"ח לבתי החולים הציבוריים.

ינון אזולאי: כשאני מדבר על בתי החולים הציבוריים: זה הדסה, שערי צדק, לניאדו, מעייני הישועה, בנצרת – האיטלקי, הנוצרי והאנגלי, כלומר, זה מכל האוכלוסיות, ודווקא באוכלוסיות החלשות.

ינון אזולאי: 630 מיליון שקל – נלחמנו בשביל להביא להם אותם.

ינון אזולאי: הם שבתו פה, הם היו כמו קבצנים.

ינון אזולאי: התביישנו בשבילם.

ינון אזולאי: נלחמנו במאבק באמת עיקש בוועדת הכספים, והצלחנו בסופו של דבר, ונחתם ההסכם של 630 מיליון.

ינון אזולאי: היה אז גם סגן השר יצחק כהן, שעזר המון ורבות בנושא הזה.

ינון אזולאי: הגיעו להסכם.

ינון אזולאי: אממה?

ינון אזולאי: למשרד האוצר יש הסכם, אבל לא תמיד צריך לכבד אותו.

ינון אזולאי: באמת, תדעו את זה, אצלם מה שכתוב בהסכם זה באמת לא בשביל לכבד.

ינון אזולאי: גם אם הם חתומים על זה – זה שטויות.

ינון אזולאי: הגיעו אז שר הבריאות ושר האוצר, ישבו, סגרו עם הפקידים ובידיעתם.

ינון אזולאי: מאז רק פעמיים העבירו להם.

ינון אזולאי: בתי החולים זועקים.

ינון אזולאי: עשינו דיונים בוועדת הכספים.

ינון אזולאי: הם זועקים לעזרה, הם מתחננים, הם קורסים.

ינון אזולאי: עוד מעט לא תהיה להם אפשרות לקבל חולים.

ינון אזולאי: אני חושב שבראש סדר העדיפויות שלך, אדוני השר, קח אותם לתשומת ליבך, כי החולים האלה, מכל האוכלוסיות, במקומות הכי חלשים – הם לא בית חולים ממשלתי.

ינון אזולאי: זה שלי ושלך ושל כל אחד מאיתנו שיושב פה.

ינון אזולאי: קח אותם, תעזור להם.

ינון אזולאי: אם זה הדבר הראשון שתביאו לפתרון, תאמין לי, על זה כולם יברכו.

ינון אזולאי: יש לכם שר אוצר, שר במשרד האוצר, ועדת כספים – עזבו עכשיו את המריצות, שימו את המריצות בצד.

ינון אזולאי: קחו את החולים האלה, טפלו בהם, בבתי החולים, כדי שיוכלו לטפל בחולים.

ינון אזולאי: החולים האלה יכולים להיות הסבתא, האימא של כולנו או אפילו הילדים שלנו, חלילה, או אפילו אנחנו.

ינון אזולאי: קח את זה לתשומת ליבך.

ינון אזולאי: נשמח לבשורה.

ינון אזולאי: תודה רבה.

מיקי לוי: תודה רבה, חבר הכנסת אזולאי.

מיקי לוי: חברת הכנסת גולן – אינה נוכחת.

מיקי לוי: חבר הכנסת סופר, בבקשה.

אופיר סופר: אדוני היושב-ראש, קודם כול ברכות.

אופיר סופר: יש לי הרגשה שאתה תעשה את התפקיד עם כל הלב וכל הנשמה, ובטוח שתעשה את זה מצוין.

מיקי לוי: תודה רבה.

אופיר סופר: חבריי חברי הכנסת, אני שמעתי הבוקר – התפרסמה ידיעה על כך שחברי שר הדתות, חבר הכנסת מתן כהנא, מתכוון לבחון את סוגיות הסטטוס קוו – – –

ינון אזולאי: הוא אמר שעכשיו הוא כבר לא חבר, שתדע.

אופיר סופר: אה, הוא כבר לא חבר.

ינון אזולאי: אני לא יודע, סמוטריץ' אמר שהם כבר לא חברים – – –

אופיר סופר: אה, אבל הוא עדיין חבר כנסת.

אופיר סופר: הבנתי ששר הדתות, חברי חבר הכנסת מתן כהנא, מתכוון לבחון את סוגיות הסטטוס קוו במדינת ישראל.

אופיר סופר: יכול להיות שבנסיבות מסוימות הייתי מוכן אפילו לדבר איתו על זה.

אלעזר שטרן: אלא אם כן היית באופוזיציה.

אופיר סופר: רק שנייה, שר המודיעין.

אל תפריע.

אתה שר.

אופיר סופר: אבל כן, בנסיבות של הקואליציה הזאת אני חושב שזה הרבה הרבה יותר מחוסר אחריות.

אופיר סופר: אלפיים שנה עם ישראל הביא את המסורת שלו; אלפיים שנה היינו בכיסופים להגיע, לשוב לציון ולהקים פה את המדינה היהודית; מעל ל-70 שנה אנחנו שומרים פה – לא בקלות – על זהותה היהודית של מדינת ישראל.

אופיר סופר: אבל אני רוצה לשאול, גם אותך אבל בעיקר את שר הדתות חבר הכנסת כהנא:

אופיר סופר: מי השותפים שאיתם אתה הולך לעשות את זה?

אופיר סופר: עם אביגדור ליברמן, שהלך לחנות לממכר בשר לא כשר באשדוד בשביל לתמוך בה?

אופיר סופר: עם מי, עם תמר זנדברג, עם ברית הזוגיות?

אופיר סופר: איתם הוא הולך לעשות את זה?

אלעזר שטרן: כן, גם איתם.

אופיר סופר: יפה מאוד.

אופיר סופר: אז אני אומר לו: התבלבלת, ואני אומר לו: התבלבלת בגדול.

אופיר סופר: כי זה לא – אלעזר, אתה יודע – אני קורא לך אלעזר – אתה יודע היטב שזה לא דומה ללשכב יחד במארבים – –

אלעזר שטרן: אנחנו כן חושבים שצריך – – –

אופיר סופר: – – ואתה יודע היטב ששנים יכולת, ויכולנו, לשבת ולהריח את ריח הסיגריה בערב שבת ולשמוע מוזיקה ולא להגיד למישהו אחר לכבות, אבל הדברים שונים כשאתה מנהל את זה בפוליטיקה, במערכת הציבורית.

אופיר סופר: הדברים שונים כשאתה עושה את זה עם כזאת קואליציה.

אופיר סופר: וכשאני אומר פה לשר מתן כהנא שלא יתבלבל, שזה יברח לו פתאום בין האצבעות, בדיוק כמו שברח לו – הרי הוא אמר שהוא לא יישב עם מרצ, וזה יברח לו בדיוק אותו דבר.

אופיר סופר: יברחו לו כאן הרבה נושאים חשובים בשם אותה – אני אעצור פה.

אופיר סופר: תודה רבה.

מיקי לוי: תודה רבה לך.

מיקי לוי: הדובר הבא, חבר הכנסת רון כץ – אינו נוכח; חבר הכנסת גולן – אינו נוכח; חבר הכנסת גלעד קריב – אינו נוכח; חברת הכנסת מואטי – אינה נוכחת; חברת הכנסת מירב בן ארי – אינה נוכחת.

מיקי לוי: חבר הכנסת יעקב אשר, בבקשה.

קריאה: – – –

מיקי לוי: כן, אני דילגתי בגלל שהם התחלפו.

מיקי לוי: כבר אקרא לו.

מיכל מרים וולדיגר: אדוני היושב-ראש – – –

זה לא התפקיד של היושב-ראש.

צריך לפנות לאחד הסדרנים.

מיקי לוי: בגלל שהתחלפו חברי כנסת הוקפצה השורה, אבל אני אתקן את זה.

אדוני היושב-ראש, אני יודע שפנית לחברי הכנסת לפתוח – מרגי, אתה באופוזיציה איתי, מה אתה מפריע?

יעקב מרגי: תשמע, לוקח 30 יום הסתגלות.

יעקב מרגי: נתנו לשרים 30 יום לא לעשות כלום.

יעקב מרגי: לנו, כאופוזיציה – – – 19 שנה בקואליציה, תן לנו 30 יום.

עכשיו תקשיב, בוא נתחיל מההתחלה.

אדוני היושב-ראש, קבעת שכל חבר כנסת יאמר בתחילת הדברים: אדוני היושב-ראש, כנסת נכבדה.

אני רוצה להוסיף על זה ולומר: אדוני היושב-ראש הנכבד וכנסת נכבדה.

מיקי לוי: תודה רבה.

ואני אומר את זה באמת, לא מחנופה.

יש לנו הרבה חילוקי דעות, ידענו להתווכח בוועדות, אבל ישרות, הגינות ומקצועיות שמשתלבים באותו בן אדם, אחד – אלה דברים נדירים, לצערנו הרב.

מיקי לוי: תודה רבה.

אדוני השר חמד, שיהיה לך בהצלחה; לא לקואליציה, אבל לך שהיה בהצלחה.

אדוני היושב-ראש – יוליה, את מפריעה לי, לא יפה.

אנחנו באופוזיציה ביחד.

אה, לא, התבלבלתי.

תקשיבי רגע, דבר תורה.

דבר תורה.

יעקב מרגי: השרה זנדברג.

דבר תורה, תמר.

מיקי לוי: חברים, לתת לחבר הכנסת אשר.

מיקי לוי: בבקשה.

דבר תורה.

אלעזר שטרן: בשביל זה באתי.

אמר ינאי המלך לאשתו לפני מותו: "אל תתיראי מן הפרושין ולא ממי שאינן פרושין, אלא מן הצבועין שדומין לפרושין, שמעשיהן כמעשה זמרי ומבקשין שכר כפנחס".

לא לקח הרבה זמן – – –

אלעזר שטרן: גפני, תגיד לו שכבר אמרת את זה.

מיקי לוי: השר שטרן, בבקשה.

לא תצליח לסכסך בתוך דגל התורה, תהיה רגוע.

מיקי לוי: בבקשה, חבר הכנסת אשר.

את מסכת הצביעות ראינו כאן, בימים אלה, בשעות אלה.

כמה זמן הממשלה הזאת קיימת?

24 שעות, 48 שעות, לא יודע.

אנחנו יושבים בדיונים בוועדות, ואני נזכר איך שתו את דמו של חבר כנסת חדש שנכנס והיה יושב-ראש ועדת הכנסת או המסדרת בחוק הממשלה הפריטטית.

הוציאו לו את הנשמה על החוק הזה.

אמרו לו שהוא לא הגון, שהוא לא ישר; איך אפשר לחוקק חוקים כאלה?

מה לא עשו לו? רק מהציטוטים שהיו שם, סרט אפשר לעשות; רב-מכר.

לאחר מכן, כשסיימתם איתו, הגיעו אליי לוועדה, לוועדת החוקה, חוק ומשפט.

היה החוק הנורבגי.

מה לא אמרו לי?

הגיע היושב-ראש, היום ראש הממשלה החליפי, הוא בא לתת נאום ודיבר על חוסר האחריות, על התקציב הענק שהולך לפח, כביכול, אבל לא רק זה – דיברו בצורה כזאת שהייתי צריך להסתכל בראי לראות שאני לא גנב, שאני לא שודד, שאני לא עבריין.

עוד דבר שעולה בזיכרוני: כמה דיברו כאן בזמנו, האופוזיציה דאז, על כך שהכנסת חייבת לעבוד, הוועדות חייבות לעבוד, החקיקה חייבת לעבוד, והיום שמים לנו מקלות בגלגלים.

גם אם זו החלטה של הנשיאות – אני לא מאשים אותך, אתה חלק מקונפדרציה, אבל לא יכול להיות שהצעות חוק חברתיות, טובות – תמר, איך את לא עוזרת לנו?

יש הצעות חוק חברתיות נהדרות.

עוצרים אותנו חודש, וזה גם לא יהיה חודש.

תמר זנדברג: איזה כיף לשמוע אותך – – –

איפה את?

בפעם הקודמת, כשהיינו באופוזיציה, הרב גפני, תמר והחבר'ה היו איתנו.

איפה אתם?

תמר זנדברג: נכון.

תמר זנדברג: אבל אנחנו לא היינו כשאתם – – – זה ההבדל.

אני רוצה לומר שמצעד הצביעות הזה הוא פשוט לא ייאמן.

לפחות תתביישו, לפחות תעשו את זה.

עכשיו, לא רק שלא מתביישים – היום בבוקר הלכתי להתייעצות עם רופא הכנסת שיוציא אותי מהטראומה.

הייתה טראומה.

בוועדת הכנסת, ניהלה את הדיון חברת הכנסת סילמן.

היו צעקות וזה – בסדר, סביר, קירות הוועדה כבר ראו כאלה ויכוחים.

ואז היא הלכה להצביע בוועדת החוץ והביטחון והביאו את המחליף בועז טופורובסקי, שהגיע עם מבט מאיים, ולא עברו 20 שניות – – –

יעקב מרגי: כמה הוא הוציא?

אדוני, שבעה אנשים הוצאו ב-20 שניות.

גם אי-אפשר להפריע כל כך הרבה ב-20 שניות.

עכשיו, אני לא בא אישית, אני לא רוצה אישית, למרות שגם אמרתי לו דברים אישיים, אבל אמרתי לו גם לפני יומיים יישר כוח גדול על דברים ציבוריים אחרים שהוא עושה.

חבר'ה, אתם לא יכולים להטיף לנו שנים מוסר ולבוא יום אחרי ולהגיד: גם אתם עשיתם.

קודם כול, לא היה דבר כזה.

אני הייתי יושב-ראש ועדת חוקה, ישבו אצלי ח"כים – ואף אחד לא פראייר, אני לא רוצה להגיד את כל השמות – וכשקצת היה להם קשה, הם היו קוראים למיקי מוועדת הכספים שיבוא לעזור להם.

הוצאתי פעם אחת חבר כנסת והחזרתי אחרי ארבע דקות, פעם אחת.

היו מאות דיונים, עשרות חוקים העברתי.

יש שעון?

אני מסיים.

בועז טופורובסקי: – – –

אני מסיים, אדוני, אני מסיים.

היו ויכוחים והיו אצלי צעקות – כיבדתי את האנשים ועבדנו ביחד.

אנחנו עושים את התפקיד שלנו.

תלמד את זה, ונעשה את זה מצוין.

אם לא תפנימו את זה היום, תפנימו את זה בעוד יומיים.

דבר אחרון – אני לקחתי יותר מדי ולא אנצל את זה.

אני אומר דבר אחד, את מה שפתחתי: היזהרו מן הצבועים.

אפשר להגיד הכול, אפשר לחלוק על הכול, אבל להיות צבוע, במתק שפתיים, זה הדבר הכי גרוע, ואת זה צריך לעקור מהבניין הזה.

תודה רבה.

מיקי לוי: תודה רבה, חבר הכנסת אשר.

מיקי לוי: חבר הכנסת אבוטבול, בבקשה.

מיקי לוי: עד שחבר הכנסת אבוטבול יגיע, חבר הכנסת אשר, אני לקחתי את הנושא של הדחייה מהכנסת השמונה-עשרה, התשע-עשרה והעשרים-ואחת – סליחה, העשרים, והעשרים-ושלוש.

מיקי לוי: לא המצאתי את זה.

אבל דבר אחד: אתה יודע מה אתה מזכיר לי?

אתה מזכיר לי את בנט שהולך עם עבאס, כי נתניהו הכשיל אותו.

הם עשו טעות.

הם עשו טעות – – –

אוריאל בוסו: – – –

מיקי לוי: לא, עכשיו אני רוצה להגיד משהו ברמה האישית – חבר הכנסת אבוטבול, תעלה.

מיקי לוי: אני רוצה להגיד משהו בנושא של הנורבגי, בנושא של הנורבגי – – –

משה אבוטבול: היושב-ראש, היא לפניי בתור.

מיקי לוי: לא, אני פשוט דילגתי עליו, אני מתנצל.

מיקי לוי: אם את מוכנה לוותר, אני אודה לך.

מיקי לוי: חבר הכנסת אבוטבול, הינה גילוי נאות – מודה ועוזב ירוחם: אני, ברמה האישית, טעיתי בנורבגי.

מיקי לוי: הכנסת שלנו היא כנסת קטנה.

מיקי לוי: אם זה יגיע לאיזושהי כנסת ואני אהיה פה, אני אצביע בעד הגדלת הכנסת לא דרך החוק הנורבגי אלא הגדלת הכנסת.

זה משהו אחר.

מיקי לוי: הכנסת, חוץ מכנסת אחת באירופה, יחסית לאוכלוסייה, היא קטנה.

מיקי לוי: חברי הכנסת רצים בין הוועדות רק כדי להצביע, בלי לדעת על מה הדיון.

מיקי לוי: אני חושב שבאומץ רב ושותפות אמיתית צריך לבוא ולעשות חושבים, עם ועדה חיצונית, עם פרופסורים למדעי המדינה, לשקול את הגדלת הכנסת.

מיקי לוי: אני אומר את זה מתוך ליבי.

מה שאמרת עכשיו, אמרתי אז בוועדה – – –

אוריאל בוסו: אנחנו נורבגים?

מיקי לוי: אני מודה שטעיתי.

מיקי לוי: יותר מזה?

ינון אזולאי: היושב-ראש, הייתי – – –

מיקי לוי: בבקשה.

מיקי לוי: חבר הכנסת אזולאי, תודה.

מיקי לוי: בבקשה קצת שקט.

מיקי לוי: תודה.

משה אבוטבול: תחזיר לי עשר שניות.

מיקי לוי: אני אחזיר לך.

קריאות: – – –

משה אבוטבול: כבוד היושב-ראש – – –

מיקי לוי: בבקשה, חבר הכנסת אבוטבול.

מיקי לוי: חבר הכנסת גפני, תודה.

משה אבוטבול: כבוד היושב-ראש, כנסת נכבדה, כבוד השרים, אני רוצה ברשותכם קודם כול למחות על כך שרוצים לעצור את החקיקה הפרטית במהלך התקופה הקרובה.

משה אבוטבול: זה דבר חמור ביותר.

משה אבוטבול: לי בעצמי יש כ-12 הצעות חוק שנמצאות על המדף ומחכות, אך שאומרים, להתקדמות.

משה אבוטבול: המתנו לכל מיני ויכוחים שהיו בין כל מיני כוחות בקואליציה הקודמת, כשלא התכנסה ועדת שרים, ואמרנו: אתה יודע מה?

משה אבוטבול: העיקר שנוכל להתקדם.

משה אבוטבול: אז אני רואה שגם את הצעות החוק שהכינותי, אני אצטרך להמתין איתן, וזה חמור מאוד.

משה אבוטבול: אני מאוד מקווה שהיושב-ראש יגן על זכויות אחרות שלנו – אולי שלא יבטלו את הנאום בן דקה, שלפחות יהיה לנו משהו לדבר עם העם היושב בציון.

ינון אזולאי: – – –

משה אבוטבול: אבל אני מאוד מאוד מקווה – – –

יעקב מרגי: אנחנו לא ניתן – – –

משה אבוטבול: אוקיי.

משה אבוטבול: אם כך, אני רואה שיש קונסנזוס בנושא.

משה אבוטבול: תודה רבה לך, ידידי חבר הכנסת גפני, ולכל השאר.

משה אבוטבול: חברים יקרים, אם זה לא היה הטיפש שלי, הייתי יכול לצחוק, אבל מה אפשר לעשות שהממשלה הזאת היא בגדר הטיפש שלנו.

משה אבוטבול: כמו שאומרים, צריכים לעורר על הדברים האלה.

משה אבוטבול: בישראל היום, כותרת ראשית – חברים, בישראל היום הם כותבים בכותרת הראשית: הוועדה לבחינת הסטטוס קוו יוצאת לדרך, ויש שם כתבה משנית שאומרת:

משה אבוטבול: בדרך למחלוקת בממשלה החדשה – למרות ההתחייבות של נפתלי בנט כי הסטטוס קוו לא ישתנה, הדברים נראים אחרת.

משה אבוטבול: בכיר בממשלה החדשה אומר: נקים ועדה מיוחדת שתבחן את כל נושאי הדת והמדינה.

משה אבוטבול: אנחנו כן נעסוק בהרחבה בנושאים אלו, ובעיקר בגיור, כשרות, תחבורה ציבורית בשבת.

משה אבוטבול: ואני פה שואל: חברים יקרים, עוד לא יבשה הדיו מאותן אמירות חלולות של ראש הממשלה בנט, שאמר: אנחנו נגן על הסטטוס קוו.

משה אבוטבול: אנחנו נילחם.

משה אבוטבול: לא ניתן שזה יהיה.

משה אבוטבול: הינה, כבר בכיר בממשלתו החדשה אומר שנקים ועדה, נדון בהכול, והכול בסדר – אנחנו מתחילים לעבוד.

משה אבוטבול: איך אפשר לסמוך על בנט?

משה אבוטבול: איך אפשר לסמוך עליו?

משה אבוטבול: אני אמרתי בעבר: אחד שלא יודע לשמור שבת והיה מסמס בטלפון בשבת, איך הוא יכול לשמור על הימין?

משה אבוטבול: ועכשיו אני אומר הפוך: אחד שלא יכול לשמור על הימין ופנה וזיגזג שמאלה, איך ישמור על השבת?

משה אבוטבול: איך אפשר לסמוך עליו כשהוא נמצא ממש באופן שולי בתוך הממשלה?

משה אבוטבול: מה זה שישה מנדטים?

משה אבוטבול: איך כולם לועגים לו שיש לו יותר מאבטחים מאשר מנדטים כשהוא יוצא לכל מקום הכי קרוב בארץ.

מיקי לוי: תודה.

משה אבוטבול: חברים – – –

מיקי לוי: תודה רבה.

משה אבוטבול: מה, נגמרו שלוש הדקות?

מיקי לוי: כן, אני – –

משה אבוטבול: הכול הלך על זה?

מיקי לוי: – – הוספתי לך.

משה אבוטבול: מזלי שיש לנו עוד נאום אחר, ושם אני אשלים לכם, כי הכנתי משהו טוב לכל אלה שרוצים לשמוע.

משה אבוטבול: תודה רבה.

מיקי לוי: תודה רבה.

מיקי לוי: חברת הכנסת וֶלדיגר, אני מתנצל, אני דילגתי עלייך.

משה גפני: אבל למה אתה מצטט את בנט כאילו שאנחנו חושבים שמה שהוא אומר זאת אמת?

משה גפני: למה?

משה אבוטבול: אנחנו, אנחנו, המזל שלנו – – –

משה גפני: הרי אנחנו אמרנו ההפך.

משה אבוטבול: הרב גפני, כחבר כנסת חדש מותר לי להיות תמים עד ארבע שנים.

מיקי לוי: סליחה.

מיכל מרים וולדיגר: הכול בסדר.

מיכל מרים וולדיגר: ווֺלדיגר.

מיכל מרים וולדיגר: אבל אתה בסדר.

משה גפני: – – –

מיקי לוי: תודה רבה.

מיקי לוי: חבר הכנסת אבוטבול, בבקשה למקומך.

מיקי לוי: תכבד את הדוברת.

מיקי לוי: תודה.

מיכל מרים וולדיגר: כבוד יושב-ראש הכנסת, בהצלחה, מצטרפת לברכות.

מיכל מרים וולדיגר: חבריי, כנסת נכבדה, השתתפתי אמש בצעדת הדגלים וראיתי את עם ישראל במיטבו – נוער, משפחות, דתיים, חילונים, עולים וותיקים, כולם יחד נושאים בגאווה את דגלי ישראל, כולם יחד עם תקווה בעיניים.

מיכל מרים וולדיגר: מדובר בזכות בסיסית של אזרחי ישראל – זכות לילך ברחובות ירושלים עם דגלי ישראל.

מיכל מרים וולדיגר: אני מודה למפכ"ל המשטרה על האישור לקיים את הצעדה החשובה הזאת – החלטה נכונה.

מיכל מרים וולדיגר: תודה גם, ובעיקר, לכל אותם אלפי אנשים שהשתתפו בצעדה ונשאו בראש מורם ובגאווה את דגלנו, דגל ישראל.

מיכל מרים וולדיגר: נמשיך ונישא אותו בלי למצמץ.

מיכל מרים וולדיגר: ועכשיו לנושא שרציתי לדבר עליו.

מיכל מרים וולדיגר: היום נפטר מפצעיו דסטאו ביסט, בן 74.

מיכל מרים וולדיגר: דסטאו נדרס לפני כחודש, בשלהי ההתפרעויות בערים המעורבות, סמוך לקניון ברמלה, על ידי שני ערבים שרכבו על אופניים חשמליים.

מיכל מרים וולדיגר: הללו השאירו אותו להתבוסס בדמו ופנו לדרוס זוג נוסף, אך ברחו כשהתחילו אנשים להתקהל מסביב.

מיכל מרים וולדיגר: דסטאו פונה לבית החולים, והיום כאמור נפטר.

מיכל מרים וולדיגר: דסטאו נרצח בפיגוע טרור.

מיכל מרים וולדיגר: המשטרה לא דיווחה על האירוע לציבור במשך שבוע שלם.

מיכל מרים וולדיגר: יתרה מזו, במשך יותר משבוע אף חוקר משטרה לא ניגש למצלמות האבטחה בקניון כדי להשיג תיעוד של המקרה, שיכול היה להביא לתפיסת המפגעים.

מיכל מרים וולדיגר: ללא התעקשותם של בני משפחתו היקרים – שאני שולחת להם תנחומים מהבמה הזאת – הפיגוע הזה ככל הנראה לא היה נחקר כלל.

מיכל מרים וולדיגר: עד לרגע זה המשטרה לא מצאה קצה חוט.

מיכל מרים וולדיגר: ואני שואלת אתכם: האם יכול להיות שבעיר ואם בישראל, במרכז מדינת ישראל, יהודי לא יכול ללכת לתחנת אוטובוס ולחזור בשלום הביתה?

מיכל מרים וולדיגר: האם אנחנו כמדינה, כריבון, לא יכולים במשך כמעט חודש למצוא שני מפגעים על אופניים חשמליים?

מיכל מרים וולדיגר: אני מאוד מקווה שהממשלה הזאת, שנשענת על תומכי טרור, תוכל לפעול באמת למצוא את המפגעים ולהעמידם לדין ולפעול למיגור הטרור מבית ומחוץ.

מיכל מרים וולדיגר: תודה רבה.

מיקי לוי: תודה רבה.

מיקי לוי: חברת הכנסת – עדיין, עד 12:57 – השרה תמר זנדברג, בבקשה.

תמר זנדברג: תודה רבה, אדוני היושב-ראש.

תמר זנדברג: קודם כול זו ההזדמנות מכאן ולפרוטוקול לברך אותך על כניסתך לתפקיד.

תמר זנדברג: אני בהחלט חושבת שאתה האדם הנכון במקום הנכון, ואני מצפה שתהיה כהונה ארוכה ומשמעותית לכל הבית הזה ולך באופן אישי.

תמר זנדברג: באמת ביקשתי לעלות כי אני מכהנת כחברת כנסת עוד בדיוק – –

מיקי לוי: 12:56.

תמר זנדברג: – – רגע, 22 דקות – לא, 32 דקות; סליחה, בחשבון אני – עוד 32 דקות.

תמר זנדברג: האמת שהגשתי את מכתב ההתפטרות לפני יומיים במסגרת החוק הנורבגי ככה די בהיסח הדעת, ומתוך רצון ושמחה שחברותיי, חברת הכנסת לשעבר מיכל רוזין וחברת הכנסת הטרייה גבי לסקי, שתישבע כאן עוד מעט, ייכנסו לתפקיד, וגם כדי שנוכל באמת לחלק את העבודה בין עבודת הממשלה לעבודה הפרלמנטרית בצורה טובה יותר.

תמר זנדברג: אבל אני חייבת להגיד שעכשיו אני מתרגשת, ויש לי בכל זאת איזושהי מועקה.

תמר זנדברג: אני נושאת איתי את התואר חברת כנסת זה יותר משמונה שנים.

תמר זנדברג: עברנו ימים משמעותיים, קשים, משמחים, מרגשים בבית הזה.

תמר זנדברג: אני גם אמשיך לבוא, וכמובן אני אמשיך להיות כאן; אנחנו חלק מהממשלה.

תמר זנדברג: אני עוד אענה מכאן ואציג חוקים ואענה על שאילתות ואעשה תורנויות, ואני מקווה גם שלכמה שיותר זמן.

תמר זנדברג: אבל בכל זאת, הרגע הזה שאני נפרדת מהתפקיד הזה כחברת כנסת, ולא אוכל להצביע יותר, ולא אוכל ללחוץ יותר על הכפתור הזה, שלחצתי עליו כל כך הרבה פעמים בעד ונגד – רציתי לעלות לכאן ולציין את הרגע הזה.

תמר זנדברג: וכאמור, להודות לך, אדוני היושב-ראש, וליושבי-הראש הקודמים שעבדתי איתם, לך, מזכירת הכנסת, ולכל הצוות, לכל צוות הקצרניות, אנשי הפרוטוקול, הסדרנים והסדרניות, שהוציאו אותנו הרבה פעמים, אבל הם תמיד חברים טובים ואהובים – באמת, לכל אנשי – – –

יעקב מרגי: והיו"רים שהוציאו אותנו.

תמר זנדברג: ובראשם אתה.

תמר זנדברג: באמת הבית הזה הוא חשוב, הוא מיוחד.

תמר זנדברג: אני גאה מאוד שהייתי כאן כיועצת פרלמנטרית – אז עוד קראו לזה עוזרת פרלמנטרית – כחברת כנסת ועכשיו כשרה, אז אני באמת מתרגשת ברמה האישית.

תמר זנדברג: רציתי לנצל את הנאום האחרון הזה כאן כחברת כנסת כדי באמת להודות לכולם, ולהתרגש גם לקראת התפקיד הבא.

תמר זנדברג: ואני מקווה שבאמת, גם הבית הזה יתגייס, ביחד עם ממשלת ישראל, לטובת כדור הארץ ולטובת הסביבה שלנו, כי בסוף – אמרתי את זה אתמול בנאום הכניסה שלי לתפקיד – הרבה מהבלי הפוליטיקה נראים קטנוניים במיוחד אל מול גורלו של כדור הארץ שאנחנו משאירים לילדים שלנו ולנכדים שלנו.

תמר זנדברג: הממשלה הלא-שגרתית הזאת, שיש הרבה דברים שהיא לא תסכים עליהם – אני מקווה מאוד שתוכל להתאחד מאחורי המאבק למען הסביבה בישראל.

תמר זנדברג: אז המון הצלחה לחברותיי מיכל רוזין וגבי לסקי.

תמר זנדברג: תודה לכולם, ואני יורדת מכאן בפעם האחרונה כחברת כנסת, לפחות בינתיים.

תמר זנדברג: תודה.

מיקי לוי: תודה רבה ובהצלחה.

מיקי לוי: חבר הכנסת מולא, ביקשת בקשה מיוחדת מהצד.

מיקי לוי: אני אאפשר זאת.

פטין מולא: צוהריים טובים, כבוד היושב-ראש.

פטין מולא: חבריי חברי הכנסת, שרים, יום זה הוא יום חגיגי בשבילי, שבו אני רואה את אחי מופיד מרעי חבר כנסת.

פטין מולא: אני מאחל לך הצלחה בתפקיד.

פטין מולא: שתעשה המון למען העדה הדרוזית ולמען החברה בכללותה.

פטין מולא: גם ברכה לך, כבוד היושב-ראש, והצלחה בתפקיד.

פטין מולא: אני מאחל לכולם הצלחה, לכל חברי הכנסת החדשים שנכנסו לכנסת, ולאחי, השר הנכבד, המכובד, שעושה למען העדה שנים רבות.

פטין מולא: זכינו לראותך בממשלה – שאני מאמין שלא תחזיק הרבה מעמד; 90 יום או 200 ימים.

פטין מולא: בכל אופן, אני מאחל לך הצלחה רבה בתפקיד ושתעשה המון למען העדה, למען עם ישראל, ובהצלחה לכולם.

פטין מולא: תודה רבה.

מיקי לוי: תודה רבה לך.

מיקי לוי: חבר הכנסת קיש – ביקש באופן מיוחד, גם אם הוא ייכנס – איננו.

מיקי לוי: חבר הכנסת גפני, בבקשה.

משה גפני: אדוני יושב-ראש הכנסת, חברי הכנסת, כנסת נכבדה – ביקשת שנגיד – אם אפשר לעשות, ואפשר לעשות, הבחנה בין הנושא הציבורי לנושא האישי: בנושא הציבורי אני עצוב שאתה יושב-ראש הכנסת; בנושא האישי, אין לך מושג כמה אני שמח.

משה גפני: האמת היא שיש לך מושג.

מיקי לוי: תודה.

משה גפני: אני מאוד שמח.

משה גפני: אתה ראוי לתפקיד, ואני משוכנע שתעשה את מלאכתך נאמנה.

מיקי לוי: תודה רבה.

משה גפני: אני שמעתי פה את מקצת הדוברים, ואני לא רוצה עכשיו להתייחס לזה כל כך; עוד יהיה לנו זמן לדבר על הנושאים האלה.

משה גפני: אבל ראש המפלגה שלך אמר על החוק הנורבגי, שאתה אומר שצריך עוד חברי כנסת, שלוקחים את זה על חשבון הנכים.

משה גפני: אז אתם מביאים את החוק הנורבגי המוגדל – בגלל שאנחנו הבאנו מוקטן – וזה על חשבון הנכים.

משה גפני: לא יהיה להם רכב לנסוע, לא תהיה להם יכולת להתנייד, עם כל מה שנלווה לעניין הזה.

משה גפני: ויש עוד כמה דברים: ניצולי שואה שלא שמתם כמעט בהסכם הקואליציוני.

משה גפני: עם הכספים האלה היה אפשר לממן את זה.

משה גפני: בשביל מה צריך את כל חברי הכנסת?

משה גפני: אז בואו נשנה את החוק וכל מה שנלווה לזה.

משה גפני: כל מי שחושב שכל מה שדיברו עד היום, בנאומים חוצבי הלהבות – שמעתי שיהיו רק 18 שרים; אני הסתכלתי – לא למדתי ליבה, אז היה לי קשה לספור, אבל הגעתי בסוף ל-28 שרים ושישה סגני שרים.

על 60 חברי כנסת.

משה גפני: כן.

משה גפני: לפחות שיהיה איזה רווח בין הדיבורים שלו.

משה גפני: על בנט אני בכלל לא מדבר.

משה גפני: זה לא הנושא שלשמו רציתי להתכנס עכשיו.

משה גפני: אנחנו עוד נדבר על זה באריכות.

משה גפני: אני לא מתכוון לשתוק גם לשרה זנדברג, שדיברה על כדור הארץ.

משה גפני: אני לא מתכוון לשתוק על ההתנהגות של הממשלה בכל העניין הזה.

משה גפני: אני מבין שיהיו כאלה שירצו לעשות חפיף, כמו שהורגלנו בעבר, וינסו להמשיך את זה גם היום.

משה גפני: אנחנו נהיה כאן לצורך העניין.

משה גפני: אבל אני רוצה להגיד לך, אדוני יושב-ראש הכנסת: זה עובר לידינו בלי משים.

משה גפני: הייתה אתמול החלטת בג"ץ.

משה גפני: בג"ץ קבע – אחרי שוועדת הכספים עשתה נוהל על סעיף 46 בנושא תשלום פטור ממס על תרומות, עשינו נוהל, ובנוהל כל הסיעות הצביעו בעד.

משה גפני: היו דיונים – דיון אחד ועוד אחד ועוד אחד.

משה גפני: כולם החליטו פה אחד ששתי עמותות שהן עמותות של המיסיון לא יקבלו לפי סעיף 46, בגלל שכתוב שוועדת הכספים צריכה לאשר את זה.

משה גפני: בג"ץ החליט אתמול – ולפי דעתי, הוא עשה את זה בכוונה; אני מכיר את הפוליטיקאים האלה בבית המשפט העליון.

משה גפני: ביום האחרון שלי בוועדת הכספים הם קיבלו החלטה שההחלטה של ועדת הכספים בטלה.

משה גפני: ואז נשאלת השאלה – אני שואל אתכם, חברי הכנסת הישנים, הוותיקים והחדשים: אז בשביל מה צריך את הכנסת?

משה גפני: כל מה שימצא חן בעיני שופטי בית המשפט העליון – הרי כתוב בחוק שמי שצריך לאשר את סעיף 46 בסוף זה ועדת הכספים.

משה גפני: כך כתוב.

משה גפני: אם זה היה שנוי במחלוקת, גם אז לבית המשפט אסור להתערב, אבל הוא מתערב.

משה גפני: אבל לא היה ספק בעניין הזה.

משה גפני: יהודים וערבים, דתיים וחילונים, ימין ושמאל – כולם הצביעו ששתי העמותות האלה לא יקבלו את סעיף 46, שזה בעצם פריבילגיה, שהמדינה לא חייבת להעמיד אותם למיסיונרים.

משה גפני: בא בית המשפט העליון ואמר: לא רק שההחלטה של ועדת הכספים בטלה, אלא גם הנוהל שהיא עשתה – צריך לדון עליו מחדש.

משה גפני: תדעו לכם, חברי הכנסת, אתם יכולים לחייך עד מחר בלילה – אתם לא מגיעים כקליפת השום לשופטי בית המשפט העליון.

משה גפני: כשחילקו את השכל אתם לא הייתם.

משה גפני: רק הם היו.

ינון אזולאי: אגב, הם מודים בזה.

משה גפני: רק שופטי בית המשפט העליון היו – – –

ינון אזולאי: הם מודים בזה.

משה גפני: אנחנו לא היינו שם.

משה גפני: ישבנו ודנו, דיברנו על העניין הזה.

משה גפני: מה זה הדבר הזה שבא בית המשפט העליון ומחליט שהנוהל לא בסדר?

משה גפני: מי שואל אותו בכלל?

משה גפני: אנחנו הרשות המחוקקת.

משה גפני: מה זה ההתערבות הזאת בתוך העניין?

משה גפני: מחר לא ימצא חן בעיני שופטי בית המשפט העליון משהו אחר שאתם תעשו, הממשלה החדשה – אתם תעשו, וזה יהיה בדיון, ויהיו הצבעות.

משה גפני: מה תגידו בסוף כשיבוא מישהו נורמלי ויגיד: בואו נצמצם את סמכויותיו של בית המשפט העליון?

משה גפני: מה תגידו, שמה, על ההפרדה בין הרשויות?

משה גפני: איזו הפרדה?

משה גפני: הם שברו את הכול ברגל גסה; הם דרסו את הכול בגלל שככה בא לפניהם להגיד את זה, לעשות את זה.

משה גפני: אתמול הם קיבלו החלטה, והם ידעו שביום האחרון או בימים האחרונים שלי בוועדת הכספים לא הייתי שותק על זה לרגע.

משה גפני: הייתי מקיים דיון בוועדת הכספים על הנושא הזה עצמו, והייתי מזמין את נשיאת בית המשפט העליון שתגיד מה ההתערבות הזאת.

משה גפני: תודה רבה, אדוני היושב-ראש.

מיקי לוי: תודה רבה, חבר הכנסת גפני.

מיקי לוי: 26 שרים, מה לעשות.

משה גפני: עד שימונו עוד שניים.

מיקי לוי: חבר הכנסת קיש, בבקשה.

יואב קיש: כבוד היושב-ראש, ראשית, אני מברך אותך.

יואב קיש: זאת הפעם הראשונה שאני על הדוכן כשאתה בתפקידך.

יואב קיש: בהצלחה רבה.

יואב קיש: בהצלחה רבה לכל חברות וחברי הכנסת החדשים; חלקם חברים ותיקים שיושבים פה באולם המליאה.

יואב קיש: אני בחרתי לפתוח את דבריי בנושא הצביעות.

יואב קיש: אני רוצה לברך את חברי סיעת כחול לבן, שהוכיחו שלפחות בנושא אחד הם לא צבועים – הם תמכו בחוק הנורבגי בממשלה הקודמת, וגם היום הם תומכים בחוק הנורבגי.

יואב קיש: אני מזכיר לכולם שבליכוד לא קידמנו את החוק הנורבגי.

יואב קיש: סיעת כחול לבן עמדה על הרגליים האחוריות: בלעדיו אנחנו לא מוכנים ללכת לממשלה הזאת.

יואב קיש: לדעתי, זה אפילו הועבר כחקיקה פרטית, אם אני זוכר נכון, לפני שהצבענו על הממשלה, אולי משהו כזה.

יואב קיש: אבל היו להם 17 – – –

איתן גינזבורג: אחרי.

יואב קיש: אחרי, אוקיי.

יואב קיש: תודה על התיקון, חבר הכנסת גינזבורג.

יואב קיש: כמו שאמרתי, אתה קונסיסטנטי – אתה רצית את הנורבגי אז, אתה רוצה אותו עכשיו.

יואב קיש: זה בסדר.

יואב קיש: כליכוד אני אז הייתי אדיש.

יואב קיש: הייתי מוכן לקבל את זה, כי הייתי חייב את סיעת כחול לבן כשותפים, ואנחנו תמכנו בחוק הנורבגי, אני אומר את זה בצורה מאוד ברורה מעל הבמה הזאת.

יואב קיש: אבל מה שמפריע לי זה ההתקפות שהיו עלינו אז.

יואב קיש: אפילו אתה, אדוני היושב-ראש – – –

מיקי לוי: נכון.

יואב קיש: החוק הזה היה לשמצה, סופה של הדמוקרטיה, נורא והיום.

יואב קיש: הצביעות הזאת פשוט מדהימה אותי.

יואב קיש: לא רק שאתם, הממשלה החדשה, דוחפים את החוק הזה, אתם גם מדברים על להגדיל אותו.

יואב קיש: אז איפה כל אותם גיבורי הדמוקרטיה שהתנגדו לנורבגי הזה בשצף-קצף?

יואב קיש: שוב סליחה – חוץ מכחול לבן, שהיו בעד הנורבגי אז.

יואב קיש: האמת היא ש-17 חברי כנסת – כמעט כל חבר כנסת היה שר או יושב-ראש ועדה.

יואב קיש: אותו דבר אנחנו רואים שקורה עכשיו למחנה הימין, נקרא לו, לאותן שתי סיעות ימין קטנות שהונו את הבוחרים שלהן וקיבלו עכשיו תיקים ויושבי-ראש ועדות, והן צריכות את הנורבגי.

יואב קיש: אתם יודעים מה, יש רק דבר אחד שהוא אולי יותר צבוע מזה, וזה הזכויות למפלגת מרצ.

יואב קיש: יש פה נציגים של מפלגת מרצ?

יואב קיש: הצביעות של מפלגת מרצ.

יואב קיש: תראו את האבסורד.

יואב קיש: חבר הכנסת יעקב אשר, תשמע את האבסורד: סיעת מרצ בימים אלה עומדת בבג"ץ על פסילת הקונספט של ממשלת חילופין, של ראש ממשלה חלופי.

יואב קיש: זה קורה היום.

יואב קיש: וביום זה סיעת מרצ, כשהיא עותרת לבג"ץ מצד אחד, באה ונכנסת.

יואב קיש: הינה, השר עיסאווי פריג', קודם כול שיהיה לך בהצלחה בתפקידך.

יואב קיש: אני מאוד שמח שיש נציג של המגזר בממשלה.

יואב קיש: זה בסדר גמור.

יואב קיש: אבל תסביר לי את הצביעות המטורפת הזאת:

יואב קיש: איך מצד אחד אתם פונים לבג"ץ נגד ממשלת חילופין ולמוחרת מצטרפים?

עיסאווי פריג': – – –

יואב קיש: אני רק אגיד מילה אחרונה, ובזה אני מסיים: אני עכשיו ידוע כאחד הלוחמים נגד הרודנות של בג"ץ.

יואב קיש: אני בעד פסקת התגברות והכול.

יואב קיש: עכשיו שאלו אותי: האם אנחנו נפנה לבג"ץ?

יואב קיש: חשבתי על זה, ויש לי תשובה.

יואב קיש: הגעתי למסקנה – ותשמעו אותה עד הסוף: אנחנו נפנה לבג"ץ, והרבה.

יואב קיש: למה?

יואב קיש: סיבה אחת: כי כל מה שאתם עושים לדרוס את האופוזיציה.

יואב קיש: אין לי בעיה, אני רק רוצה שבג"ץ ייתן לזה את הסטמפה של כשר, כדי שכשיתחלף הגלגל אנחנו נעשה את זה, ולכן לא תוכלו לפנות יותר לבג"ץ.

יואב קיש: תודה רבה.

מיקי לוי: תודה רבה.

מיקי לוי: תם סדר הדוברים.

מיקי לוי: אנחנו ניגשים להצבעה.

מיקי לוי: תפסו את המקומות, בבקשה.

מיקי לוי: נא לתפוס מקומות, בבקשה.

מיקי לוי: הצבעה בדבר אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות במקומות עבודה) (תיקון מס' 12), התשפ"א–2021.

מיקי לוי: הצבעה.

מיקי לוי: בעד התקנות – 33

מיקי לוי: נמנעים – אין

מיקי לוי: יש עוד?

מיקי לוי: מי לא נקלט?

מיקי לוי: אחד, שניים, שלושה.

מיקי לוי: מי עוד לפרוטוקול?

מיקי לוי: ארבעה, יסמין.

מיקי לוי: גם חבר הכנסת הלוי.

מיקי לוי: נוסיף אתכם לפרוטוקול.

מיקי לוי: אני קובע שבעד – נוסף לאלה שלא נקלטו.

מיקי לוי: יש 33 שנקלטו ועוד ארבעה שלא נקלטו – 37 בעד.

מיקי לוי: התקנות עברו.

מיקי לוי: בתוקף סמכותה לפי סעיף 4(ד)(2)(ג) לחוק סמכויות מיוחדות להתמודדות עם נגיף הקורונה החדש (הוראת שעה), התש"ף

מיקי לוי: –2020, ובהתאם לסעיף 23(2) לחוק, מחליטה הכנסת לאשר את תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות במקומות עבודה) (תיקון מס' 12), התשפ"א–2021.

מיקי לוי: [נספחות.

מיקי לוי: ] אני קורא לשר במשרד האוצר חמד עמאר, בבקשה.

מיקי לוי: אני מוסיף לפרוטוקול את חברת הכנסת יסמין, מאיר הלוי, חבר הכנסת שוסטר וחברת הכנסת מזרסקי.

חמד עמאר: אדוני היושב-ראש, חבריי חברי הכנסת, לפני שאני אקרא את התקנות, חבר הכנסת משה אבוטבול, אני קראתי את מה שכתבת, מאוד הצטערתי, והחלטתי שלא להגיב, וגם עכשיו אני לא אגיב על מה שכתבת.

משה אבוטבול: אני מציע לשר – – –

חמד עמאר: בהתאם למנגנון שנקבע בחוק, ככל שלא מתקבלת החלטה על ידי הוועדה במועדים הקבועים בו, על מליאת הכנסת לדון בתקנות ולאשרן או לא לאשרן.

חמד עמאר: ביום 30 באפריל 2021, נוכח נתוני התחלואה, אישרה הממשלה תיקון שקיצר את תקופת התקנות עד יום 1 ביוני 2021.

חמד עמאר: התקנות כוללות הוראות בדבר הסמכות לקבוע את לוחות הזמנים והתחנות של קווי התחבורה הציבורית, הוראות בדבר אופן הפעלת כלי התחבורה השונים, הוראות למפעילי התחבורה היבשתית והוראות בדבר שמירת מידע לצורך חקירות.

חמד עמאר: התקנות המובאות לאישור המליאה קובעות את קיצור תוקפם של ההסדרים כאמור.

חמד עמאר: בהתאם לכך, אבקש מכם לאשר את תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס' 14), התשפ"א–2021, שהותקנו נוכח התפשטות נגיף הקורונה ונתוני התחלואה באותה העת במטרה לצמצם את התפשטות הנגיף בישראל ולהגן על בריאות הציבור.

חמד עמאר: תודה רבה.

מיקי לוי: תודה רבה.

משה אבוטבול: אדוני השר, כדאי שתקרא גם את ההבהרה שלי – – –

מיקי לוי: אני מתכבד להודיע – חבר הכנסת אבוטבול – – –

משה אבוטבול: – – – לא נתן לאלי אבידר וגם לאורלי לוי בגלל שהם ספרדים.

משה אבוטבול: כדאי שתאזין לזה – – – שטויות.

מיקי לוי: חבר הכנסת אבוטבול.

מיקי לוי: בבקשה, יש עוד שני חברי כנסת שצריכים – – –

משה אבוטבול: צריך לדעת את האמת – שר האוצר הוא גזען.

מיקי לוי: תודה, חבר הכנסת אבוטבול.

מיקי לוי: אני מתכבד להודיע לכנסת שעל פי סעיף – לא צריך את זה.

מיקי לוי: אוקיי.

מיקי לוי: אנחנו ניגש בבקשה לרשימת הדוברים, לסיבוב הנוסף.

מיקי לוי: חברת הכנסת מלינובסקי.

משה אבוטבול: אדוני היושב-ראש, היות שהוסכם שמותר לי להגיב בהודעה אישית – – –

מיקי לוי: ברגע שתעלה, תודיע.

מיקי לוי: חברת הכנסת דיסטל – איננה.

מיקי לוי: חבר הכנסת בוסו, בבקשה.

מיקי לוי: בבקשה שקט.

מיקי לוי: תודה.

אוריאל בוסו: אדוני היושב-ראש, כבוד השר, חבריי חברי הכנסת, קודם כול, זאת ההזדמנות, כשאני עולה לראשונה אחרי שאתה התמנית ליושב-ראש הבית, לברך אותך באופן אישי.

מיקי לוי: תודה רבה.

אוריאל בוסו: הצלחתך היא הצלחת הבית, ואני מוכרח לספר באופן אישי שבקדנציה הקודמת, כשהייתה ברית לנכדי והייתה הצבעה מאוד חשובה בכנסת, בניגוד להחלטה של הסיעה שלו, הוא אומר שיש דברים אישיים – חבר הכנסת מיקי לוי התקזז איתי, ועל כך אני מעריך ומוקיר אותו.

אוריאל בוסו: דווקא בגלל שאני יודע שכבוד הבית חשוב לך מאוד ואתה מהח"כים החרוצים, שנמצאים פה במשכן לא מהיום, אני רוצה למחות על מה שהיה היום בוועדה המסדרת.

אוריאל בוסו: זה לא כבודו של הבית, לא כבודן של ועדות הכנסת, ואני סמוך ובטוח שאתה תשב עם יושבי-ראש הוועדות ותחדד להן על הזכות היחידה שיש לחברי הכנסת – אם זה מהקואליציה, אם זה מהאופוזיציה – להביע את דעתם.

אוריאל בוסו: אנחנו נשלחנו על ידי אזרחי ישראל, וכל אחד מביע בתחומו.

אוריאל בוסו: בנוסף, אני שומע שמוקמות ועדות נוספות חדשות.

מיקי לוי: בבקשה, חבר הכנסת בוסו.

מיקי לוי: חברים בספסלי הקואליציה, בבקשה שקט, תכבדו את חבר הכנסת בוסו.

אוריאל בוסו: בנוסף, אני שומע שהולכות להיות מוקמות עוד ועדות ועוד ועדות.

אוריאל בוסו: הסתכלתי בלוח בחוץ של חלוקת קואליציה–אופוזיציה – מספר הקואליציה מאוד מצומצם ביחס לתופינים שמחולקים כאן כדי לתחזק את הקואליציה.

אוריאל בוסו: הייצוג של חברי האופוזיציה, הן כיושבי-ראש ועדות והן בחלוקה, יהיה מאוד מועט.

אוריאל בוסו: זאת לא הדרך הנכונה בדמוקרטיה, להשתיק את האופוזיציה יותר ויותר.

אוריאל בוסו: אני אודה שאני מילידי החוק הנורבגי בקדנציה הקודמת, כמו חבר הכנסת יעקב אשר – מהחרוצים שנמצאים כאן בבית.

אוריאל בוסו: הייתה התקפה חסרת תקדים, זה אפילו פגע באופן אישי, אבל חשבנו שזה נכון אם אנחנו נקרא כאן מעל לדוכן את האמירות של ראש האופוזיציה דאז, חבר הכנסת יאיר לפיד – היום שר החוץ – ושל ראש הממשלה היום – יושב-ראש ימינה דאז – נגד כל מיני דברים שקורים בממשלה.

אוריאל בוסו: יכלה הזמן והמה לא יכלו.

אוריאל בוסו: אבל נגד החוק הנורבגי, נגד בזבזנות, הרחבת הוועדות, שרים וכו' וכו', והיום הכול ברִיבֵּי בריבית.

אוריאל בוסו: לנו זה תמיד טוב, אנחנו נשתמש בזה, כשבעזרת השם נחזור לשלטון, נדע להשתמש בדבר הזה, אבל תמיד צריך לשים את הדברים בפרספקטיבה הנכונה ולהסתכל לציבור בעיניים ולהגיד: טעינו, אמרנו סתם.

אוריאל בוסו: הרי כל הבטחות הבחירות שלפני כן, ראינו שלא מקוימות היום.

אוריאל בוסו: זה חלק מההבטחות.

אוריאל בוסו: תודה רבה.

מיקי לוי: תודה רבה, חבר הכנסת בוסו.

מיקי לוי: חבר הכנסת עודה – לא נוכח; חבר הכנסת וליד טאהא – לא נוכח; חברת הכנסת עאידה תומא סלימאן – – –

וליד טאהא: – – –

מיקי לוי: סליחה, אני מתנצל.

מיקי לוי: חבר הכנסת אוסאמה סעדי; חבר הכנסת מעוז; חבר הכנסת כסיף – לא נוכח; חברת הכנסת מראענה – – –

קריאה: – – –

מיקי לוי: תודה.

מיקי לוי: חבר הכנסת אייכלר – לא נוכח.

מיקי לוי: חבר הכנסת משה אבוטבול, בבקשה, אתה ברשימה.

מיקי לוי: אתה מוותר?

משה אבוטבול: – – –

מיקי לוי: בסדר.

משה אבוטבול: עוד דקה?

מיקי לוי: אני אוסיף לך עוד דקה כדי שלא נצטרך להעלות אותך פעם נוספת בסוף.

משה אבוטבול: תודה רבה.

משה אבוטבול: כן, אני מאוד מודה לך על ההגינות.

משה אבוטבול: אז קודם כול, אני רוצה להגיב על הדברים של השר חמד עמאר, שדיבר קודם ואמר שהוא לא רוצה להגיב.

משה אבוטבול: על מה לא להגיב?

משה אבוטבול: שאומרים על בן אדם:

משה אבוטבול: אני יכול להגיד עליך משהו ואני לא אומר, זה הכי חמור, כי אתה לא יודע מה הוא הולך להגיד או מה הוא אמר.

משה אבוטבול: אז אני רוצה להודיע בצורה הברורה ביותר: הקהילה והעדה הדרוזית חשובה לכל מדינת ישראל ולעם ישראל.

משה אבוטבול: מעולם לא הייתה לי חלילה שום טענה או דברים כנגדה.

משה אבוטבול: אני רק אמרתי ששר האוצר הוא גזען גדול מאוד.

משה אבוטבול: אני לא מתבייש לומר את זה.

משה אבוטבול: הוא חילק תפקידים לכל החברים שם בתוך המפלגה, ואלי אבידר, שהוא ספרדי, לא נתן לו כלום.

משה אבוטבול: הוא נתן לכולם, אפילו לנציג של הקהילה הדרוזית – כל הכבוד שהוא נתן לו – אבל למה לנציג הספרדי, אלי אבידר, הוא לא נתן?

וליד טאהא: – – –

משה אבוטבול: לא, כואב הלב.

משה אבוטבול: כואב הלב.

וליד טאהא: – – –

משה אבוטבול: שלא תחשבו – – –

וליד טאהא: – – –

משה אבוטבול: תקשיבו, זאת מדיניות של גזענות, כי גם לאורלי לוי, שהיא ספרדייה, בתו של השר דוד לוי, גם לה הוא לא נתן, ובגלל זה היא פרשה מישראל ביתנו.

משה אבוטבול: אז אני מבקש ממר ליברמן: אנא, הספרדים יכולים לשמש בכל תפקיד, כמו כל החברים שלך במפלגה.

משה אבוטבול: זה לגבי התשובה.

משה אבוטבול: אנחנו מלאים בהערכה לקהילה הדרוזית בכל הארץ, אוהבים אותם.

משה אבוטבול: השר דרעי, כשהיה שר הפנים, תמיד דאג לכולם.

משה אבוטבול: אנחנו נמשיך לתמוך בהם בכל חוק שקשור אליהם, ואני מאוד שמח שידידי מר מולא, חבר הכנסת – הבהרנו את הדברים, יצאנו מסודרים ואפילו הצטלמנו יחד.

משה אבוטבול: תודה רבה.

משה אבוטבול: לגבי הנושא של הנאום שלי, ברשותך, אדוני, בשלוש הדקות שמגיעות לי על פי חוק, אני רוצה לבוא ולומר: אנחנו – – –

מיקי לוי: חבר הכנסת אבוטבול – – –

משה אבוטבול: מה?

מיקי לוי: אני אוסיף עוד דקה כשזה יסתיים.

משה אבוטבול: אה, עוד דקה.

משה אבוטבול: אז טוב, אוקיי.

משה אבוטבול: אז מה נגיד לך?

משה אבוטבול: עזוב.

משה אבוטבול: אם אנחנו נצטרך כל היום רק להתנצל על מה שאומרים לנו, נאבד את כל הזמן.

משה אבוטבול: אמרנו – אני רק דיברתי על נקודה אחת.

משה אבוטבול: אני רוצה לבוא ולומר: באים ושואלים אותי, החברים: חבר'ה, מה אתם נבהלים מהממשלה הזאת?

משה אבוטבול: היא לא תעשה כלום, הכול בסדר.

משה אבוטבול: מרגיעים אותנו: לא יעשו לכם כלום, יש שם הרי גם דתיים בתוך הממשלה הזאת.

משה אבוטבול: חברים, יש לנו ממש סיבה גדולה להיות מודאגים, לא רק בגלל הכותרת הראשית בישראל היום, שדיברתי עליה קודם, שהולכים לשנות את הסטטוס קוו, אלא פשוט מאוד גם בגלל ההסכמים הקואליציוניים הגרועים, שחתומים עליהם כל חברי הממשלה וכל הקואליציה, שמהותם היא התערבות בנושא החינוך של המגזר החרדי, הכרה ברפורמים, מוסד הנישואים – לפורר אותו, הנושא של תחבורה ציבורית בשבת, הנושא של הפגיעה בכשרות, הנושא של פגיעה בגיור, הנושא של מתווה הכותל שרוצים לשנות אותו, בחירת הרבנים הראשיים.

משה אבוטבול: יש פה שורה שלמה של דברים שאנחנו לא נוכל לשבת מנגד.

משה אבוטבול: ומי שחושב שאנחנו מתכוננים לשתוק או לא לדבר או לתת, איך שאומרים, להעביר את זה בצורה מאוד מאוד נחמדה, פשוט טועה.

משה אבוטבול: גם אם חוסמים אותנו עם עבודת הכנסת – ועכשיו נתנו לנו חודש שלם לא להגיש הצעות חוק פרטיות – אני רוצה לומר לך, אדוני היושב-ראש, וגם לכם, חברי הקואליציה: תתכוננו לכך שאנחנו חיות פצועות, מאיך שאתם מתנהגים אלינו.

משה אבוטבול: אני רוצה לומר לכם, כדאי מאוד מאוד שתשקלו לא לשנות דברים שפוגעים בעיקרי היהדות.

משה אבוטבול: תודה רבה.

מיקי לוי: תודה רבה, חבר הכנסת אבוטבול.

מיקי לוי: הוספתי לך אפילו עוד דקה.

משה אבוטבול: אה, תודה.

מיקי לוי: חבר הכנסת אבו שחאדה – אינו נוכח; חברת הכנסת שטרית – אינה נוכחת; חבר הכנסת איתמר בן גביר – אינו נוכח; חבר הכנסת מרגי – אינו נוכח; חבר הכנסת עבאס – אינו נוכח; חבר הכנסת פינדרוס – אינו נוכח; חבר הכנסת סגלוביץ' – אינו נוכח.

מיקי לוי: חבר הכנסת אזולאי, בבקשה.

ינון אזולאי: אדוני היושב-ראש, משה אבוטבול אמר לי שאני אקח 45 שניות שנשארו לו מהנאום הקודם.

משה אבוטבול: – – –

ינון אזולאי: אה, תודה.

ינון אזולאי: אדוני היושב-ראש, כבוד השרים, חבריי חברי הכנסת, אני רוצה לצטט לכם: "אני נמצא כאן בשדה בועז, אחד מיישובי ההתיישבות הצעירה.

ינון אזולאי: יש 70 יישובים, 25,000 תושבים שעובדים, שמשלמים מיסים, משרתים בצה"ל, והם אזרחים סוג ב'.

ינון אזולאי: במשך 12 שנה נתניהו לא עשה כלום כדי להכשיר את כל ההתיישבות הזאת" – תקף ככה.

ינון אזולאי: "ביום הראשון שלי בתפקיד", ככה הוא אומר, "ביום הראשון שלי בתפקיד ראש ממשלת ישראל, אני חותם על אישור מלא להתיישבות הצעירה ביהודה ושומרון".

ינון אזולאי: מי אמר את זה?

ינון אזולאי: תתפלאו.

ינון אזולאי: יושב-ראש ימינה נפתלי בנט.

ינון אזולאי: הוא אמר את זה ב-21 בפברואר 2021, לא לפני הרבה זמן.

ינון אזולאי: עברו 24 שעות, 48 שעות, בדרך ל-72 שעות – לא עשה ולא כלום.

ינון אזולאי: אבל מה שכן – ציטוט: ממשלה שמנה, מנופחת, שעוסקת כל הזמן בכיבודים במקום לעסוק במשבר הקורונה.

ינון אזולאי: אז נכון, משבר הקורונה – בנימין נתניהו, ברוך השם, ובסייעתא דשמיא – סיימנו איתו.

ינון אזולאי: זכינו והיה לנו ראש ממשלה טוב כבנימין נתניהו.

ינון אזולאי: אבל ממשלה שמנה, מנופחת, הייתה צריכה להמשיך ולהישאר כך שמי שבאמת מאמין בדבר הזה – שלא היה לוקח את זה למקום הזה.

ינון אזולאי: אז בנט, מה שהבטיח לא קיים, לא ב-24, לא ב-48, לא ב-72 שעות, והוא אולי גם לא יקיים את זה בעתיד.

ינון אזולאי: דבר אחד יכול להיות שהם כן יקיימו, הממשלה הזאת: פגיעה בערכי ישראל, כי זה כתוב להם.

ינון אזולאי: על ההתיישבות הצעירה לא כתוב, על החלשים לא כתוב, אבל על הפגיעה בערכי ישראל כן כתוב.

ינון אזולאי: אז אנחנו כאן בשביל להילחם, ומשה אבוטבול, חברי, אנחנו לא חיה פצועה.

ינון אזולאי: אנחנו אנשים עם גֵּו חזק.

ינון אזולאי: אנחנו מתגאים במה שאנחנו: אופוזיציה חזקה ולוחמת.

ינון אזולאי: יהודים מאמינים לא מפחדים.

ינון אזולאי: יהודי מאמין נלחם למען הערכים.

ינון אזולאי: תודה רבה.

משה אבוטבול: – – –

מיקי לוי: תודה רבה, חבר הכנסת אזולאי.

מיקי לוי: חברת הכנסת גולן; חבר הכנסת סופר; חבר הכנסת רון כץ; חבר הכנסת יאיר גולן; חברת הכנסת אמילי מואטי – איננה; חברת הכנסת מירב בן ארי – היא הייתה פה; חבר הכנסת משה ארבל – איננו; חבר הכנסת אשר – איננו.

מיקי לוי: חבר הכנסת מלכיאלי, בבקשה.

מיכאל מלכיאלי: תודה, אדוני היושב-ראש.

מיכאל מלכיאלי: אני רוצה לנצל באמת את ההזדמנות הראשונה שבה אני מדבר כאן קודם כול כדי לברך אותך על כניסתך לתפקיד.

מיקי לוי: תודה רבה.

מיכאל מלכיאלי: אני רוצה לבקש ממך, ידידי, אדוני היושב-ראש: יש בינינו חילוקי דעות, אבל יש בינינו ידידות – ואני מודה לך על כך, אבל אני מבקש ממך שתפעיל את הסמכות שלך להגן על כנסת ישראל.

מיכאל מלכיאלי: אני חושב שההתנהלות של הקואליציה מול האופוזיציה צריכה – גדול עומד על גביו – להעמיד אותם על טעותם.

מיכאל מלכיאלי: אני גם חושב שכל הנושא שאין חקיקה בכנסת – כשאנחנו מדברים על חודש לפני, כמעט היציאה לפגרה – זה מבייש אותנו בפני העם; כאילו, אנחנו באנו לפה כדי לחוקק, על זה אנחנו מקבלים משכורת.

מיכאל מלכיאלי: אני חושב שהיה ראוי שהממשלה תתמודד עם השאלות של האופוזיציה, עם חוקים שאולי לא יהיו נוחים לה.

מיכאל מלכיאלי: אני חושב – אני מקווה שגם תוכל – שתשנו את ההחלטה הזאת על מנת שהחוקים כן יגיעו.

מיכאל מלכיאלי: אדוני היושב-ראש, אני הבוקר ראיתי איזשהו פרסום של העיתונאית אפרת פינקל, שהיא מדווחת לנו שראש הממשלה החדש – שברוך השם הצליח לרכז תחתיו 60 תומכים כאן במליאה – היה עסוק.

מיכאל מלכיאלי: במה ראש הממשלה שלנו עסוק?

מיכאל מלכיאלי: להתקשר לעיתונאים ולהודות להם על שתמכו בו בתקופה האחרונה.

מיכאל מלכיאלי: שימו לב: ראש הממשלה, ביום הראשון שלו – הוא סיפר שלא הייתה לו חפיפה הרבה זמן, אז הוא היה צריך ללמוד יותר, ללמוד על בעיות אחרות של הממשלה.

מיכאל מלכיאלי: אבל ראש הממשלה החדש, הפחות-מנוסה, הפחות-חכם, כנראה, עסוק בלהתקשר לעיתונאים, לומר להם תודה רבה על התמיכה.

מיכאל מלכיאלי: תגיד נפתלי, אתה שומע את עצמך?

מיכאל מלכיאלי: לילדי החינוך המיוחד עדיין אין תקציבים לשוטף שלהם; הדרום בוער; משרד הבריאות מרים דגל ואומר: רבותיי, אין; בתי החולים – אנחנו לפני קריסה.

מיכאל מלכיאלי: ונפתלי עסוק בלהרים טלפון לעיתונאים להגיד להם תודה רבה על תמיכה.

מיכאל מלכיאלי: אולי קריצה: חבר'ה, יש לי בעיות בקואליציה, תתמכו, תעזרו לי, אל תדווחו.

מיכאל מלכיאלי: אני מצפה מנפתלי – עזוב את העיתונאים, עזוב את כל אלו שנמצאים סביבך ולך תלמד את הבעיות האמיתיות של המדינה.

מיכאל מלכיאלי: ילדי החינוך המיוחד בלי תקציב, משרד הבריאות, בתי חולים קורסים.

מיכאל מלכיאלי: לך תציל את הבעיה הזאת.

מיכאל מלכיאלי: תודה רבה.

מיקי לוי: תודה רבה, חברי מלכיאלי.

מיקי לוי: חבר הכנסת גפני – אינו נוכח.

מיקי לוי: חברת הכנסת ברק, חברת הכנסת ברק – היא ביקשה ממני להמתין ולחכות לה בסוף.

משה אבוטבול: – – – מלכיאלי, אסור שיהיה לראש הממשלה קשר עם עיתונאים.

מיקי לוי: תודה רבה.

מיקי לוי: תם סדר הדוברים.

משה אבוטבול: ככה אמרו על ביבי.

משה אבוטבול: אז למה פה מותר, לבנט מותר?

משה אבוטבול: ואללה.

מיקי לוי: ההחלטה בדבר אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס' 14), התשפ"א–2021 – הצבעה.

מיקי לוי: בבקשה, לתפוס את מקומותיכם.

מיקי לוי: בעד התקנות – 20

מיקי לוי: נמנעים – אין

מיקי לוי: תודה.

מיקי לוי: לפרוטוקול אנחנו מוסיפים את חברת הכנסת פרידמן ואת חברת הכנסת – סליחה, להצבעה, טעות שלי – 22 בעד, נגד – אפס.

מיקי לוי: אני קובע שהתקנה עברה בתוקף סמכותה – לפי סעיף 4(ד), 2(ג) לחוק סמכויות מיוחדות להתמודדות עם נגיף הקורונה החדש (הוראת שעה), התשפ"א–2021, ובהתאם לסעיף 23(2) לחוק מחליטה הכנסת לאשר את תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות בתחום התחבורה) (תיקון מס' 14), התשפ"א–2021.

מיקי לוי: אושר.

מיקי לוי: המזל לצידנו, כי הזמן מתאים בדיוק להשבעתם של חברי כנסת חדשים.

מיקי לוי: חברי כנסת נכבדים, אני מתכבד להודיע לכנסת שעל פי סעיף 43 לחוק-יסוד: הכנסת, עם הפסקת חברותם בכנסת של חברי הכנסת הבאים, באו במקומם חברי הכנסת על פי הפירוט שלהלן: במקום חבר הכנסת ניצן הורוביץ, שהפסקת חברותו בכנסת נכנסה לתוקפה היום, יום רביעי, ו' בתמוז התשפ"א, 16 ביוני 2021, באה חברת הכנסת מיכל רוזין; במקום חברת הכנסת תמר זנדברג, שהפסקת חברותה בכנסת נכנסה לתוקפה היום, יום רביעי, ו' בתמוז התשפ"א, 16 ביוני 2021, באה חברת הכנסת גבי לסקי.

מיקי לוי: אני ממשיך בקריאה ואני מבקש מהמשפחות: בבקשה, לא נהוג למחוא כפיים בכנסת.

מיקי לוי: אחר כך תשמחו בחוץ.

מיקי לוי: אני מברך על כך.

מיקי לוי: בהתאם לסעיף 15 לחוק-יסוד: הכנסת ולסעיף 2 לחוק הכנסת, התשנ"ד–1994, חברות הכנסת, אקרא בפניכן את הצהרת האמונים של חבר הכנסת, ואתן תקומו ותצהירו: "מתחייבת אני".

מיקי לוי: ברשותכם, אני לוקח את תפקידה של המזכירה.

מיקי לוי: ביקשתי את רשותה להמשיך ברצף.

מיקי לוי: אני מתחייבת לשמור אמונים למדינת ישראל ולמלא באמונה את שליחותי בכנסת.

מיקי לוי: בבקשה, מיכל רוזין.

מיכל רוזין: מתחייבת אני.

מיקי לוי: תודה, ברכות.

מיקי לוי: בבקשה, גבי לסקי.

גבי לסקי: מתחייבת אני.

מיקי לוי: תודה רבה.

מיקי לוי: ברוכות הבאות.

מיקי לוי: מזל טוב ובהצלחה.

מיקי לוי: חברי וחברות הכנסת, תם סדר-היום.

מיקי לוי: הישיבה הבאה תתקיים ביום שני, י"א בתמוז התשפ"א, 21 ביוני 2021, בשעה 16:00.

מיקי לוי: ישיבה זו נעולה.